كتێبی: (پوشكین؛ ژیان و بەرهەمی شاكاری) و شیعری مووتوربە – كولتور مه‌گه‌زین\n(پووشكین: ژیان و بەرهەمی شاكاری)، وەرگێڕانی لە عەرەبییەوە: محەمەدیمەلا كەریم، چاپخانەی (الحوادث) 1983 بەغدا\nسه‌باح ڕه‌نجده‌ر – ٢٠٢٠\nكتێبی: (پوشكین: ژیان و بەرهەمی شاكاری) و شیعری مووتوربە\nهەموو درەختێكی بەردار ئەفسانەیەكی هەیە و دەیەوێ مرۆڤ بە ئارامی لەناو ئەفسانەكەیدا بژی. خۆم وەك ئەوخاكەی بۆ باخ خۆش دەكرێ دەبینم: درەختەكانی باخ هەموویان لە خاكێكی دیاریكراودا بە یەكەوە دەژین و بەرهەم پێشكێش دەكەن. بەرهەمەكانیش هەر یەكەی تام و شێوە و قەوارەی تایبەت بە خۆی هەیە، هەر یەكیش كاتی جیا وتایبەتی هەیە لە پێگەیشتن و پێشكێشكردنی بەرهەمەكەی، هەموویان وەك برای یەك دایك و باوك بەیەكەوە دەژین وهیچیشیان لە ئیرەیی پێبردنی ئەوی دیدا هەڵنابزڕكێت.\nهەموو دەقێكی ڕەسەن و دڵنیا، پڕ لە گرژی و ململانێیە، ئەو گرژی و ململانێیە دەسەڵاتی دەق پێشان دەدا.\nبا دێ پێكەوە لە هەموویان دەدا، باران دێ پێكەوە لە هەموویان دەدا، هەتاو دێ پێكەوە لە هەموویان دەدا، ڕووناكی مانگ دێ پێكەوە لە هەموویان دەدا … تاد، منیش داهێنەرم تا دواپلەی خۆشەویستی خۆش دەوێ. هەر بابەتێك لەداهێنەرێك بخوێنمەوە، ئەوپەڕی ئاوات و دڵڕوونیمە، لەسەر نانی خوانی هەموو ماڵان ناوی بنووسم، یان لەسەر شانیخۆمی دانێم و بەناو شاردا بیسووڕێنمەوە. وەك درەوشانەوەی هێمایەك پێشانی دەستەبژێری كۆمەڵگای كوردی بدەم،بەڵام بە هیچ شێوەیەكیش بە ناداهێنەر و تەمبەڵ و ناوه‌جاغ و پاشخاپەرۆكێكم نەگوتووە، بوونی تایبەتی خۆت هەیە ودەستخۆش، خۆشدوویی لەسەر مەرگی هەر شەش منداڵم بكەم. لەسەر شیعر نایكەم، ببڕای ببڕیش سەرسامیی خۆم مبەرانبەر دەقی بێگەرد نەشاردووەتەوە. دڵنیام: (نالی و گۆران) بە بەهرە گەورە و تایبەتمەندەكانی دەوروبەری خۆیانگوتووە: (تۆ كۆششی زاڵ بكە و ببە بە خۆت) و بەناو خوێن و گۆشت و دەماری منیشدا تێبپەڕە، شیعر پێویستە لە پێناو خۆت و ئێستێتیكای زماندا بنووسرێت، قسەش پێویستە لە پێناو هەموواندا بكرێت، من شیعرم كردووەتە زمانی هەموودەربڕینەكان و تەنیا لە شیعریشدا دەگەمە چێژی دەربڕین، بە هیچ جۆرێكیش خودی خۆم ناچاری نووسین نەكردووە. چێژی دەربڕین هەورم بۆ دەكاتە بالیف و ئەوەی خەون و خەونمە بە باشی دەیبینم.\nخودا ئەو بەندانەی خۆی خۆش دەوێ، هەندێك بیرەوەری و پەیوەندی لێك نزیكی بۆ نزیكتر دەكاتەوە و لە یەك خاڵیخرۆشاندا كۆیان دەكاتەوە، پاشان دەیانخاتە بەر سروەی ئیلهام.\nلەناو كتێبخانە بچووكەكەمدا، بە دوای كۆشیعری: (نوختەی نوونەكەی ژیان)ی فەرهاد شاكەلیدا دەگەڕام، پێویستم بوو،بۆ شێوە بەراوردكردنێك لەگەڵ شاعیرێكی هاونەوەی خۆی بۆ جیاوازی و بەكارهێنانی هێڵ و هێماكانی ئەزموونی ئێستایان. بێ ویست و بیرلێكردنەوە كتێبی: (پووشكین: ژیان و بەرهەمی شاكاری)، وەرگێڕانی لە عەرەبییەوە: محەمەدیمەلا كەریم، چاپخانەی (الحوادث) 1983 بەغدا، كەوتە ناو ڕووناكی چاوم و بە ئاهێكەوە دەستم بۆی برد. سام ومووچڕكی یادێك هەردوو شانی گرتم و لە ناخەوە ڕایوەشاندم و خاوی كردمەوە، وەك ئەوەی كەوتبمە ناو قووڵایی ئاوێكی ساردەوە و مانگ لە ناویدا خنكابێت. لەو چركە پڕ دەروونڕۆشنییەمدا، داوام لە خودا كرد ڕوو لە جیهانیخامۆشان بكەم. بە توندی خۆرەتاوی ئەو ڕۆژە تێمئاڵا و دەستوپێی بەستم.\nمحەمەد خدر مەولوود لە (هۆڵی ڕۆشنبیری جەماوەری هەولێر) لە 23/11/1985، كۆڕێكی لەبارەی كۆشیعری: (نیگەرانی) نەوزاد ڕەفعەت پێشكێشكرد، لەو كۆڕەدا من و (ئیسماعیل تەنیا) بە تەنیشت یەكەوە دانیشتبووین، ناونیشانی كۆڕەكە پێش چەند ڕۆژێك ڕاگەیەندرابوو، كە فڵانە ڕۆژ، كۆڕێك بەو ناونیشانەوە لەبارەی فڵانە بابەت بەڕێوەدەچێت. منیش كۆشیعرەكەم بەوپەڕی وردەكارییەوە خوێندبووەوە، ئەگەرچی موو بە موو ئاگاداری شیعری نوێی كوردیم ولەناویدا توایمەوە و بێ جیاوازی، هەمووی بە وردی و یەك ئاست و بایەخەوە دەخوێنمەوە. هەستمكرد بەشێكی، كە دەیخوێنمەوە بەر زەین و هەستم كەوتوون. ئەو هەستپێكردنە خستمیە كەڵكەڵە و سەر هێڵی بەدواداگەڕان و زەینم ڕوونبكەمەوە، لە كوێ بەر زەین و هەستم كەوتوون. وەك سەرەقەڵەم دۆزراوەكانم تۆماركردن. بۆ بەشداریی گفتوگۆ لەكۆڕەكەدا ئامادەیییەكم لا دروست بوو، ئەگەرچی بە سروشتی خۆم لە كۆڕ و دانیشتندا حەزم لە گوێگرتن و سەرنجدانە، كەمتر خۆم لە مشتومڕ و باسەكان دەدەم. ئەم بابەتەم لای برادەرانم: (حسام بەرزنجی و مەولوود ئیبراهیم حەسەن وخالید جووتیار و مەسعوود پەرێشان و فەیسەڵ دێهاتی) باسكرد… ئەو پێشنیازەیان كرد، بۆ ئەوەی بۆچوونەكانم ببێتە بەڵگەدار و جێگای بڕوا، ئەو سەرچاوانە لەگەڵ خۆم بهێنمە كۆڕەكە. وامكرد و هەموو سەرچاوەكانم لەگەڵ خۆمدا بردەبەردەم میكرۆفۆنی سەر مێزەكە، هەرچی دۆزیبوومەوە، كە بە وەرگیراوم دەزانی وەك: بەڵگە و نموونە و سەرچاوە،هەم لاپەڕەی شیعرەكە و هەم لاپەڕەی سەرچاوە لێوەرگیراوەكەم پێشانی خوێنەر دا. شاعیریش لە كۆڕەكەدا لە ڕیزی پێشەوە دانیشت بوو، دوای ئەوەی هەستپێكردنەكانی خۆمم پێشكێش كرد، شاعیر هیچ وەڵامێكی نەبوو، بەڵام ڕەنگی بەهەموو ڕەنگەكانی هەیە گۆڕا. سەرە قەڵەمەكان بە هیچ ویست و ئاراستەیەك نەبوو، تەنیا و تەنیا حەز و شەیداییەكی قووڵی ئەدەبی و جۆشێكی گەرم نەبێت.\nلەم چەندین وێنەیەی پێشانی خوێنەری كۆڕەكەم دا، دوو وێنەم تەواو دێتەوە یاد، كە لە كۆشیعری: (زریان)ی ئەنوەرقادر محەمەد وەرگیرابوون.\nدەبوایە ئەو هەقیقەتە لەبەرچاوی ئەو خوێنەرە زۆر و بێشومارە ئاشكرا نەكەم. بەوەی نابێت هیچ گیانلەبەرێك بەهۆی منەوە دووچاری ناخ شڵەژان و نیگەرانی ببێت، خودایە: (هەموو دۆست و دوژمنەكانیشم لە كاری باش سەرخەی). داوای بەخشندەییش لە گووتنی ئەو هەقیقەتە دەكەم، واتە: لەخودی هەقیقەتەكە، كە بە گوتنی، مرۆڤێكدووچاری ناخ شڵەژان و نیگەرانی بوو، بێ گومانیشم لە هەستی بێ پەڵەی خۆم. سەرەقەڵەمەكانی من بە ناوی: (شاعیری قۆپیەچی)یەوە بوو، دوای ئەم هەستپێكردنانە لەخۆبوونی و مۆركی ناسراوی خۆی، بێ ئومێد بووم و لە هێڵی خوێندنەوەو بایەخی مندا كەوتە پەراوێزەوە و بەلاوەم خست، بەوەی زانیم خانەیەكی مردووە لە شیعری نوێی كوردیدا و بارە بەسەر شیعری بێگەردەوە.\nدوای سی و سێ 33 ساڵ ئەزموون وام لێدەكات بڵێم: شێوەی دەربڕینەكەم هێمنیی بیركردنەوەی كەمێك زیاتر دەویست، یان یاخیبوونێكی كەمێك ڕووشكێنانە و خۆبەشتزان و پڕ بوو لە هەستی گەنجانە، زیاتر لە قەوارەی ڕۆشنبیریی ئەوسام. ئەگەرچی ئەو بەراووردانەی، كە كردبووم. هەموویانم وەك: بەڵگە و نموونە و سەرچاوە پیشان دا، دەستەواژەی: (شاعیری قۆپیەچی) بێ هیچ گومان و دڵ لە دڵدانێك دەستەواژە و دەربڕینێكی هەراسانكار و دڕدۆنگانەیە. (قۆپیەچی) ناوێكی بە توێكڵە بۆ (دز)، دەكرا ئەو هەقیقەتەی دۆزیبوومەتەوە بە شێوەیەكی نەرمونیانتر ئاشكرام بكردبووایە. بەتایبەتی، كە بینیم شاعیر سەرنجێكی دوورودرێژی ڕك ئامێز و كینە لە دڵی دام و ڕەنگی بە هەموو ڕەنگەكانی هەیە گۆڕا. خۆم وەك گەنجێكی ئازاردەر هەست پێكرد، خۆم ئازار دا و سەرەقەڵەمەكانی خۆمم هەمووی دڕاند، وەك نووسینێك بۆبڵاوكردنەوە دامنەڕشتەوە، بۆچوونەكان بوونە جێگای بایەخی زۆرێك لە ئامادەبووان، بەوەی لە كاتی پێشكێشكردنی سەرنجەكانم تەماشای ئامادەبووانم دەكرد، بینیم هەموو لە هەموو لە بچووكیانەوە تا گەورەیان یەك بە یەك، خرۆشابوون. من شڵەژام و حەپەسام، دوای تەواوبوونی كۆڕەكە لە دەرەوەی هۆڵدا زیاتر لە نیو كاتژمێر بەشێكی ئامادەبووان لەگەڵم وەستان و گفتوگۆی سەرنجەكانمیان كرد، سێ لەوانە.\nیەكەم: (عەبدوڵڵا سەڕاج) بوو، گووتی: “لەم ڕووەوە، دەردی گران و باری گرانی چیرۆكنووسانی كورد لە شانی منە،بەڵام من لە شوێنی نەگونجاو و لەناو خوێنەردا لەڕوویان نادەم و ڕووشكێنیان ناكەم.“\nدووهەم: (ئازاد مەولوود) بوو، گووتی: “ئەم ورد خوێندنەوەیەت هێزێكی پێویستت پێ دەبەخشێت.“\nسێهەم: (مەحموود زامدار) بوو، بە نەوایەكی پڕ هاندانەوە گووتی: “ئەی لە ئومێد ئاشنا وردتر، بینووسەوە و بیهێنە تا لەڕۆژنامەی هاوكاری، یان گۆڤاری بەیان، كامیانت ویست بڵاوی بكەینەوە بە خەندەیەكی گاڵتەئامێز و پڕ تەوسەوە دەنگیبەرزكردەوە و دەستی ڕاوەشاند: های های، چما ئەم شاعیرە ئەوەیە.“\nئەم دەروازە و زەمینە خۆشكردنە بۆ سوێی یادێكە: لەناو كتێبخانەكەمدا بووم، هەموو هەستەكانم شۆڕببووەوە ناوئەزموونی كۆشیعری: (نوختەی نوونەكەی ژیان)، لە بەكارهێنانی هەستەكانی و ناخ بە سەرچاوەی هەموو ڕووناكییەكدانان و حیكمەتی ئەبەدی و گەڕان بە دوای: (كەسێكی تر) لە خۆیدا، لە ئەزموونی هیچ شاعیرێكی هاونەوەی خۆی ناچێت. ژیان لەسادەیی خۆی، لەناو نادیارییەكی خوداییدا ئامادە و مانادارە بە بڕوابوون بە بوونی بەختەوەرییەكی نادیارو ئاسۆیەكی كراوەی نادیاریش. ئەم چەمك و ڕامانی سەرەكییە لەناو شیعری كلاسیكی كوردیدا ڕەگی لە: (مەلای جەزیری و مەحوی و مەولەوی و وەفایی)یەوە دێت و دەگات بەم، ئەمیش بەختەوەرییەكی وێناكراوی تێدا دۆزیوەتەوە وسنووری فراوانتر كردووە، زمانیشی كارامانە بەكارهێناوە. لەم جۆرە بەكارهێنانەدا جوانیی زمانی كوردیت لادەردەكەوێت، كە چۆن لەسەر دەستی داهێنەرانی ڕەسەنزادەی خۆی، بە پاكی بەرەو پێشەوە دەچێت و پەیوەندیت لەگەڵزمان دەپچڕێنێت، خۆی دەبێتە زمان، هەروەها ئیقاعێكی خاو، بەڵام زۆر سیحراوی بەكارهێناوە.\n(یاد)ی كوڕم هاتە لام و گووتی: بابە (ئیسماعیل تەنیا)، نامەیەكی بۆ ئیمێڵەكەت ناردووە، ئەگەر بۆت بێنم لەسەرشاشەی كۆمپیوتەر دەیخوێنیتەوە، نەوەك دەستوبرد وەڵامێكت لێ داوابكات. لەسەر شاشە چێژ لە خوێندنەوە وەرناگرم و هەم چاویشم یارمەتیم نادات.\nدوای ئەوەی لەسەر شانۆكە هاتمە خوارێ و لە شوێنی خۆم دانیشتم. گەنجێكی نزیك لە تەمەنی خۆم، خاوەن یسیمایەكی منداڵانە بوو، لە كورسییەكەی شانی چەپمەوە دانیشتبوو، گووتی: “ڕەخنەیەكی دۆستانە و دەست گرتن وڕاستییەكی ڕاچڵەكێنەربوو، ئەم شاعیرەت لە هەڵە ئاگادار كردەوە، لە قووڵایی چاڵێكی ڕەشدا دەستت گرت بۆسەرخستنەوە“.\nمرۆڤێكی داهێنەر و لە ناخەوە دەوڵەمەند و پڕ پرسیار بوو، ئەو لە ناخ دەوڵەمەند و لە چارەنووس پرسە: (فوئاد كەریم) بوو، لە چارەنووسی دەپرسی، دوای ئەم یەكترناسینەمان بووین بە برادەر و هەستی بێهوودەی هەمیشە لە خرۆشاندابوو، بە تابلۆی دەگووت: (هاوڕێیە بە وەفاكەم)، چاوەڕوانی زۆری لە ژیان نەبوو، دەیویست تابلۆ ڕۆحی ڕازی بكات. لەپێناو هونەری شێوەكاری و ئەدەبدا ژیانی یەك پارچە ببووە یاخیبوون و حەزی لە ژیانێكی پڕ ڕووداو بوو، بەهرەیەكی ڕەسەنی هەبوو، دەیویست لە هونەری شێوەكاریدا بگاتە ترۆپك. هەمیشەش لە شێوەكارانی كورد بێ ئومێد بوو، شێوەكاری لەسەر ئاستی جیهان دەویست. هەندێك جار ئومێد و داوای داهێنانی بەرز دەبووەوە و دەگەیشتە پلەی هەڵچوون، دەیگوت: كورد وێنەكێشی هەیە، شێوەكاری نییە، دوای ماوەیەكی كورت هێمن دەبووەوە و دەستێكی بەدەموچاوی دادەهێنا و دەیگوت “لەگەڵ داوای لێبووردن لە (سمكۆ تۆفیق)“\nپاش ماوەیەك شیعرێكم بە ناونیشانی (مووتوربە) لە گۆڤاری نووسەری كورد، ژمارە (4)ی ساڵی 1986 بڵاوكرایەوە،وەك شێوازی نووسین، شێوازی ئاسایییە و جۆرە پەیڕەوێكی شاعیرانی نەوەی پێشە خۆم و باوخوازە، بەڵام لەناوەوەی شیعرەكەدا جیا دەبمەوە و شێوازی دەنگیم بەكارهێناوە، واتە: دەنگم بەسەر وێنەدا دابەش نەكردووە. بەڵكو لەفۆرمێكی كراوەدا بەسەر وشەدا دابەشم كردووە. لە شێوەی بڵاوكردنەوەكەیدا بایەخێكی زۆری پێدرابوو، لەڕۆژنامەگەریی كوردیدا یەكەمجار بوو ئەم شێوە بڵاوكردنەوەیە ڕووبدات، یان لایەنی كەم من بیبینم. ئەو چەندلاپەڕەیەی شیعرەكەی تێدابوو، كرابوو بە ڕەنگێكی جیاواز لە ڕەنگی لاپەڕەكانی تری گۆڤارەكە.\nفوئاد كەریم شێوەكاربوو، بەڵام ئاگاداری وردی لەبارەی شیعر و هونەری شیعرەوە هەبوو، ئەم كتێبە: (پووشكین: ژیان و بەرهەمی شاكاری) دیاریی ئەم شێوەكارە كۆچكردووەیە، كە هەمیشە سەرخۆش بوو بە هاڕمۆنییەتی ڕەنگ. لە پاداشتی خۆشویستنی شیعری (مووتوربە)دا. منیش لە نواندنی ئەم وەفایەیدا، ساڵی 1988، كە ڕۆمانە شیعری (زێوان)م چاپ كرد، یەكەمین دانەم پێشكێش بەو كرد. شاعیر كاتێك دەنووسێت خەمی خۆی و كاریگەرییەكانی دیكە دەیورووژێنێت. دیاربوو خەمیئەو لەناو ئەم شیعرەی مندا هەبوو، هەر لە یەكەم یەكترناسینماندا هاوڕێیەتییەك، ئەگەر هەفتەیەك یەكتری نەبینین، بیری یەكتر بكەین. لە نێوانمان پەیداببوو، خۆشبەختانە ئەویش وەك من خەمی ئەم لاو ئەو لای نەبوو، واتە: ئایدیۆلۆژیا تێكەڵی دیدگای هونەری نەببوو، خەمی من شیعری بێگەرد و خەمی ئەویش تابلۆی بێگەرد.\nلە بنەڕەتدا شیعری (مووتوربە)م پێشكێش بە (ڕەفیق سابیر) كردبوو، گۆڤارەكە بێ پرسی من پێشكێشكردنەكەیان لادابوو. لادانەكەش بنیاد و ئەندازەی مانا و تێگەیشتنەكەی تێكدابوو، بە ماوەیەكی كورت دوای بڵاوبوونەوەی شیعرەكە، عەسرانێك لەگەڵ برادەرم: (سەڵاح مەزن) لە قاوەخانەی مەچكۆ دانیشتبووین باسی شیعرەكە و لادانی پێشكێشكردنەكەمان دەكرد. (عەباس عەبدوڵڵا یووسف) هاتە نێوانمان دانیشت، دیاربوو تەنگەتاو ببوو بەوەی: دوو لاو بەباشە باسی داهێنانی كوردییان دەكرد، چونكە لە ئەنجامی ئەوەی لە پەراوێزی داهێنەراندا ماوەتەوە. ناتوانێت دان بەداهێنان و دەركەوتن و ڕوونی و كامڵبوون بنێت، دەركەوتن و ڕوونی و كامڵبوونی داهێنەران كابووسە بەسەرسینگییەوە. داننان بە داهێنانی ئەویدی، داهێنان و دەركەوتن و ڕوون و كامڵبوونە. لە گەرمەی گفتوگۆیەكەماندا بۆچوونی منی داواكرد لەبارەی خۆی، یان سەڵاح بۆچوونی منی داواكرد لەبارەی ئەو، نازانم. منیش بە ڕاشكاوی بۆچوونی خۆم دەربڕی گووتم:\n“دە شاعیری ناكاری وەك تۆ لە كۆسەرە بدەیت و بیتراشیت، تا شاعیرێكی كارای لێ پێكبێت شیعرێكی وەك شیعری: (ئەم مرۆڤە)ی ڕەفیق سابیر، كە هەڵوێستە لە پێناو ژیاندا و دەربڕین لە توانای بەهێزی یمرۆڤ دەكات، بنووسێت.“\nبۆچوونەكەم لەناو فۆرمێكی زمانی زبردا خستەڕوو. لەو بارەیەوە پێویستیم بە دڵڕاگرتن وشێوەی دەربڕینی تر هەبوو، ئەگەرچی ئەم شاعیرەی ئەم بۆچوونەم لە بارەیەوە دەربڕی، ئێستا و ئێستاش (لە شیعردا) نەبووە شاعیرێكی چالاك و كاریگەر، خوێنەر دڵی پێی خۆش بێت، هیوایەكی داهێنانی لە زەمینەی شیعردا نەڕواند. هەروەك پەراوێز و خانەیەكی مردوو لە جەستەی شیعری كوردیدا ماوەتەوە و ئەزموونێكی جەڵەبی و مەنگۆلییە، لە بواری پێكهاتەی میتافۆڕەوەش كڵۆڵ و بێهەستە، لە بنیادیشدا بڕگەیەكی نەخۆش و خاووخلیچكە، شیعرم تێدا نەدۆزیوەتەوە… واتە: دێڕ و كۆپلەی نیمچە شیعرم تێدا دۆزیوەتەوە، بەڵام شیعرێكی تەواو شیعرم تێدا نەدۆزیوەتەوە، سەخت وسەرسامكار بێت. ئەم بۆچوونە هەقیقەتی تێگەیشتن و بیركردنەوەی منە، ناهەقی تێدا نییە، یان شتێكی لەمە نزیك و لەم بابەتە، ئەوەش دەزانم لەپاڵ ئەو شیعرەی من پەسندی دەكەم. شیعری دیكەش هەیە و خەڵكانی تر پەسندی دەكەن. لەم شێوە جیاوازەدا دەبێت بیر لە شێوەی داهێنانی جیاوازیش بكەینەوە.\nدوای تێپەڕبوونی ڕۆژ و ڕۆژگارێكی زۆر، ئەوجا بۆم دەركەوت ئەم دوو بۆچوونەم كاریگەریی خراپی لەسەردەروونی ئەم دوو برادەرە دروستكردووە و شڵەژاندوونی. بەوەی: لە شارۆچكەی عەنكاوە، لە بنكەی ڕۆشنبیری كلدان، 15/6/2013 لە كۆڕێكی شیعریدا شیعرم خوێندەوە، هەركە بانگ كرامە سەرشانۆ، ئەم دوو برادەرە: (عەباسعەبدوڵڵا یووسف و نەوزاد ڕەفعەت)، وەك ئەوەی هەواڵی مەترسییەكی لە شێوەی بوومەلەرزەیان پێگەیشتبێت. بەپەلە وهەڵەداوان لە هۆڵەكەدا چوونە دەرەوە و نەیانتوانی گوێم لێبگرن.\nمن نەك شاعیربم، بەڵكو تەنیا مرۆڤبم، مرۆڤێكی خودایی و هەستی. دەبێ دۆخێكی تریان بۆ دروست بكەم و لەم دۆخە دەروونییە ناجێگیر و ناهاوسەنگەی بەرانبەر بە من بۆیان دروست بووە و هەیانە، دەریانبهێنم. داوای بەخشندەیش لەهەستی خۆم دەكەم، كە لە دڵەوە بەدواداچوون بۆ ڕایەڵ و تانوپۆكانی شیعر دەكات و ڕێزێكی تایبەتی لێ دەگرێت، ناشزانێت خۆشدووی هیچ كەس و ڕێكخراو و دامەزراوە و دەسەڵاتێك بكات. باشیش لە خورپەی دڵی داهێنان وناداهێنەریش گەیشتووە، دڵ ڕوونم بە سروشتێكی ڕاستەقینە، نە بە هەڵنانی ڕووبەڕوو، نە بە ناووناتۆرە و لۆمەی پاشەملە… تاد، نە فریوو دەخۆم، نە چۆك دادەدەم، نە كەسیش لە ڕێگای كەس دەناسم. هەوڵدەدەم تا ئاستی ئەوە بیناسم، تابۆچوونم لەبارەیەوە پەیدا دەبێت، بزانم كامە كاكڵە و كامە توێكڵ. ئەمەیە: وریایی و وردی و وردەكاری و بیركردنەوەی نووسین.\nلە هەشتایەكان كۆڕی ئەدەبی زۆر بەڕێوەدەچوو، لە زۆرێك لە كۆڕەكان ئامادە دەبووین. دوای تەواوبوونی كۆڕەكان بە پیاسە و بەدەم گفتوگۆوە، یان بەرەو ماڵ، یان بەرەو بازاڕ دەهاتینەوە. گفتوگۆمان هەمووی لەبارەی جیهانی ڕۆمانسی و ڕۆحانی و دۆنایدۆنی ڕۆحه‌كان بوو، كەمتر بە لای شێوەكارییەوە بوو، زۆرتر بە لای شیعرەوە دەڕۆیی و لای نەدەدا. ئەمەش هۆكارێكی هەبوو، ئەوەندەی ئەو زانیاری لەبارەی هونەری شیعرەوە هەبوو، من ئەوەندە زانیاریم لەبارەی هونەری شێوەكارییەوە نەبوو، كتێبی: (پووشكین: ژیان و بەرهەمی شاكاری) بە قووڵی چووبووە دڵ و هەستیەوە،دەیگووت: ئەو شیعرانەی (عەبدوڵڵا پەشێو) بە ئارەزووی خۆی بۆ وەرگێڕان هەڵی بژاردوون و لە ڕۆژنامە و گۆڤارەكاندابڵاوی كردوونەتەوە، شاكار و نایابترن لەم شیعرانەی لەم كتێبەدا لەسەر داوای: (محەمەدی مەلا كەریم) وەریگێڕاون.\nهەمیشە شیعری: (بۆ هاوڕێیان)ی بە دوو جۆر وەرگێڕان. یەك: لەسەر خواستی: (محەمەدی مەلا كەریم). دوو: لەهەڵبژاردنی چێژی ئەدەبی وەرگێڕ، بەراورد دەكرد.\nئەو شیعرانەی هەڵبژاردنی چێژی ئەدەبی ناچاری كردووە وەریبگێڕێت. هەموو ڕەگەزەكانی نووسین لەناو پێكهاتەیەكیداكاریان لێك كردووە، لەیەك كارلێكەكاندا شیعرییەت دەردەكەوێ و خۆبوونی زمانی ڕۆح و ئەزموون زاڵ دەبێت و دەبێتەناوكی دەق.\nتووڕەیییەكی خوداوەندانە هەمیشە لە ناوچەوانیدا هێمای نائومێدییەكی گەورە بوو، ئەم نائومێدییە هانی دا بە پەلە لەكوردستانی نقوومبووی شه‌ڕی براكوژی ڕابكاتە ئەوروپا، لە ڕێگادا شەوەی بەفر دەستی لێ بوەشێنێت و شەهیدی بكات.\nجۆرێك ئارەقە لە جەستەی مندا هەیە. نە زێڕ، نە زیو، نە كاتژمێر قبووڵ ناكات. قۆدی جغارەی باوكم و ئەڵقەی هاوسەرگیریم و ناوكی وشك بووەوەی هەر شەش منداڵەكەم بە بایەخەوە لە شوێنێكی تایبەتدا هەڵگرتووە. ئەم دیارییەی فوئاد كەریمیشم لەناو پەڕۆیەكی كەتان پێچایەوە، لەو شوێنە تایبەتییەم دانا، كە قۆدی جغارە و ئەڵقە و ناوكی وشكبووەوەی هەر شەش منداڵەكەمم تێیدا پاراستووە، هەموو خۆشەویستان وەرنە خەونم، تا بزانین ژیانی ڕاستەقینە لەخەونبینیندایە، خەون پوختەكراوی ژیانە. ژیانیش هەموو ڕەنگێكت ڕووبەڕوو دەكاتەوە، یان هەموو جۆرە خۆشی وناخۆشییەكی بەدەمەوەیە.


بەوێنە..زانا ئێرانییەكە گەڕایەوە وڵاتەكەی – تۆڕی میدیایی خەڵک\n2020/06/03 - 9:45 AM\nپڕۆفیسۆرە ئێرانییەكە دوای زیندانی بوونی لە ئەمریكا ئەمڕۆ گەڕایەوە نێو خاكی ئێران.\nكەناڵی (العالم) بڵاویكردەوە، ئەمڕۆ چوار شەممە 3-6-2020 پڕۆفیسۆر سیروس عەسگەری مامۆستای زانكۆی ئەندازیاری بە هەوڵێكی دیبلۆماسی لە زیندانەكانی ئێران ئازاد كرا.\nناوبراو 59 ساڵ تەمەنێتی و مامۆستای زانكۆیەكی ئێرانییە، دوای دەستگیركردنی لە ئەمریكا ئەمڕۆ گەڕایەوە خاكی ئێران.\nدوێنێ سێ شەممە محەمەد جەواد زەریف وەزیری دەرەوەی ئێران هەواڵی گەڕانەوە عەسگەری دا.\nدادگای ئەمریكا عەسگەری بە تۆمەتی سیخوڕی بازرگانی هێزە دەریاییەكانی ئێران و لادان لە یاساكانی ئەو وڵاتە تۆمەتبار كرد بوو.


ڕێبەری ئێران فەتوایەکی بۆ هەڵبژاردنی سەرۆککۆمار دەرکرد\n عەلی خامنەیی، رێبەری باڵای کۆماری ئیسلامی ئێران\nرێبەری باڵای کۆماری ئیسلامی ئێران، لەبارەی رۆژی دەنگدان لەهەڵبژاردنی سەرۆککۆماری وڵاتەکە فەتوایەکی دەرکرد و تێیدا بەجێهێشتنی وەرەقەی سپی بەبێ دەنگدان حەرامکرد.\nبەگوێرەی ئاژانسی روسیا تودەی، ئەمڕۆ یەکشەممە 6ی حوزەیرانی 2021. ئایەتوڵا عەلی خامنەیی رێبەری باڵای کۆماری ئیسلامی ئێران لەبارەی دەنگدان لەهەڵبژاردنەکانی داهاتوو بۆ سەرۆککۆماری ئێران فەتوایەکی دەرکرد و تێیدا بەجێهێشتنی وەرەقەی سپی بەبێ دەنگدان حەرامکرد.\nبەگوێرەی هەمان هەواڵی ئاژانسەکە، خامنەیی بەوە پشتیوانی فەتواکەی خۆیکردووە کە ئەو دەنگە سپییە دەبێتە هۆی لاوازبوونی رژێمی ئیسلامی ئێران و بەوەش پێویستە هاوڵاتیان خۆیان لەو کارە بەدوور بگرن.\nلەوبارەیەوە، گۆڤاری "حزبوڵا خەت" راپۆرتێکی بڵاوکردۆتەوە و تێیدا فەتواکەی خامنەیی رونکردۆتەوە و تێیدا ئاماژەی بەوە کردوە، دەستنیشان نەکردنی هیچ کاندیدێک و ئەنجامنەدانی بەدواداچون بۆ کاندیدەکان و بەجێهێشتنی بەسپێتی زیان بە رژێمی ئیسلامی دەگەیەنێت و ئەوەش رێگە پێدراو نیە.\nرۆژی 16-ی ئەم مانگە هەڵبژاردن بۆ پۆستی سەرۆککۆماری ئێران ئەنجامدەدرێت، کە ئیبراهیم رەئیسی سەرۆکی دەسەڵاتی دادیی ئێران دیارترینی ئەو کەسانەیە شیاوی هەیە بۆ وەرگرتنی ئەو پۆستە و ڕێبەری ئێران پاڵپشتی دەکات.\nلە ئێران دوو رۆژنامەوانی کچ گیانیان لەدەستدا


23/02/2020 584 جار خوێندراوه‌ته‌وه\nرۆژی شەممە دەسەڵاتدارانی ئێران تۆماركردنی ١٠ حاڵەتی نوێی تووشبوون بە ڤایرۆسی كۆرۆنا و گیان لەدەستدانی ٢ كەسی دیكەیان بەهۆی ڤایرۆسەكە راگەیاند، ئەوەش نیگەرانییەكانی خەڵكی لەمەڕ ڕووبەڕووبوونەوەی بڵاوبوونەوەی ڤایرۆسەكە قووڵتر كردەوە.\nتۆماركردنی ئەم دوایین حاڵەتانە، ژمارەی حاڵەتەكانی بەرز كردەوە بۆ ٢٨ حاڵەتی تووشبوون و ٦ حاڵەتی گیان لەدەستدان لەئێران.\nبەپێی تەلەفزیۆنی ناوخۆیی ئێران، هەواڵی ئەو حاڵەتەكانی تووشبوون و گیان لەدەستدان لەلایەن كیانیش جەهانپوور، وتەبێژی وەزارەتی تەندروستی و پارێزگاری شاری "مەركەزی"ەوە ڕاگەیەندراوە.\nكاتێكی زووتری رۆژی شەممە وەزارەتی تەندروستی راشیگەیاندبوو، كە ژمارەی حاڵەتەكان گەیشتووەتە ٢٨ حاڵەتی تووشبوون و ٥ حاڵەتی گیان لەدەستدان، هەمان رۆژ دواتر، پارێزگاری شاری مەركەزی حاڵەتێكی گیان لەدەستدانی تری لە شارەكە راگەیاند.\nزۆربەی حاڵەتەكان، لەنێویاندا ٨ حاڵەتی نوێ، لەشاری قوم تۆمار كراوە، كە شارێكی پیرۆزی شیعەیە، لە دووری ١٢٠كم (٧٥ میل) لە باشووری تارانی پایتەختەوە هەڵكەوتووە.\nبەپێی ئاژانسی هەواڵی ئای ئاڕ ئێن ئەی (IRNA) فەرمی، ئۆفیسەكانی بەڕێوەبەرایەتی بەرەنگاربوونەوەی قەیران لەبارەی شاری قومەوە ڕۆژی شەممە ڕایانگەیاندووە، كە قوتابخانە، زانكۆ و ناوەندە ئاینییەكان لە شارەكە ڕۆژی یەك شەممە و دوو شەممە دادەخرێن، ئەمەش وەك هەوڵێك بۆ بەر گرتن لە بڵاوبوونەوەی ڤایرۆسەكە.\nڕۆژی پێنج شەممەش بەرپرسانی تەندروستی داوای هەڵپەساردنی سەرجەم كۆبوونەوە ئایینییەكان كرد لە شاری قوم.\nحاڵەتەكانی ڤایرۆسەكە لە ئێران كاریگەری لەسەر وڵاتانی دەوروبەریشی كردووە.\nبەپێی ڕاپۆرتی ئاژانسی هەواڵی دەبلیو ئێم ئەی (WAM) ناوخۆیی، ئیماراتی یەكگرتووی عەرەبی ڕۆژی شەممە دوو حاڵەتی نوێی ڤایرۆسەكەی رایگەیاندووە، بەوەش سەرجەمی ژمارەی حاڵەتەكان لەو وڵاتە بۆ ١٣ حاڵەت بەرزبووەتەوە.\nهەروەها وڵاتی لوبنانیش ڕۆژی هەینی یەكەم حاڵەتی تووشبوون بە ڤایرۆسەكەی پشتڕاست كردەوە، كە ئافرەتێكی تەمەن ٤٥ ساڵ بوو، لەشاری قومی ئێران گەرابووەوە.\nهەروەها بەپێی هەواڵی ئاژانسی هەواڵی فارس، بەرپرسێك كە سەرپەرشتی گەشتە ئایینیەكان دەكات، رایگەیاندووە ئێران سەرجەم ئەو گەشتانەی هەڵپەساردووە، كە بە مەرامی ئاینی بۆ عێراق ئەنجام دەدرێن.\nلەلایەكی تر ئاژانسی هەواڵی ناوخۆی ئێران ڕایگەیاند، ڕۆژی پێنج شەممە عێراق سەرجەم دەروازە سنوورەكانی بەڕووی هاووڵاتیانی ئێراندا داخست.\nبڕیارەكە دوای ئەوە هات، كە هێڵە ئاسمانییەكانی عێراق سەرجەم گەشتەكانی بۆ وڵاتی ئێران هەڵپەسارد، ڕۆژی پێنج شەممەی ڕابردووش هێڵە ئاسمانییەكانی كوێت هەمان بڕیاریاندا، سعودییەش ڕۆژی هەینی وەستاندنی گەشتكردنی هاووڵاتیانی بۆ ئێران.\nلە پۆستێكدا لە هەژماری توویتەری فەرمی خۆیەوە بڵاویكردەوە، حكومەتی كوێت ڕایگەیاند ڕۆژی شەممە هێڵە ئاسمانییەكانی خەریكی ئەنجامدانی گەشتێكی تایبەت بوون بۆ گەڕاندنەوەی زیاتر لە ٧٠٠ هاوڵاتی كوێتی لەشاری مەشھەدی باكووری خۆرهەڵاتی ئێرانەوە.


سوودە ناوازەکانی گوێز-بەشی یەکەم\n12/2/2020 03:06 PM\nپاراستنی تەندروستی دڵ\nبەرزبوونەوەی ئاستی کۆلستڕۆڵی خوێن ئەتوانێ ببێتە هۆی ئازارەکانی دڵ. گوێز بریتییە لەکۆمەڵێک ئاسیدی چەور کە ئاستی کۆلستڕۆڵی زیانبەخش و ئەو "تری گلیسیرید"ـانەی کە زیانیان بۆ جەستە هەیە، کەم ئەکاتەوە. رێکخستنی فشاری خوێن و بەرگیری لەجەڵتەی دڵ بەشێکی دیکە لەسوودەکانی گوێزن.\nدابەزینی کێشی جەستە\nبەپێی توێژینەوەیەک لە ساڵی 2010 ئەنجام درا، پەیوەندییەکی راستەوخۆ هەیە لەنێوان خواردنی گوێز و بەکارهێنانی قزە لەلایەن جەستەوە، لەکاتی حەسانەوەدا. خواردنی گوێز ئارەزووی خواردن کەم ئەکاتەوە، کەوابوو دابەزینی کێشی جەستەی لێ ئەکەوێتەوە.\nکەمکردنەوەی مەترسیی تووشبوون بە شەکرە\nئەگەری بەرزبوونی ئاستی شەکری خوێن لەکەسانی قەڵەودا بوونی هەیە. خوارنی گوێز ئەبێتە هۆی کۆنتڕۆڵی کێشی جەستە و بەرگیری ئەکات لە قەڵەوی و دوجار مەترسیی تووشبوون بە شەکرە دائەبەزێنێت. خواردنی زەیتی گوێز شەکری خوێن کەم ئەکاتەوە.\nگوێز سەرچاوەیەکی دوڵەمەندە بۆ "مس"، ئەم مادەیە مەترسیی بۆشبوونی ئێسک کەم ئەکاتەوە. لەم نەخۆشییەدا ئێسک ناسک ئەبێتەوە و ئەگەری شکان و لەناوچوونی بەرز ئەبێتەوە. مەگنیسیۆم مادەیەکی دیکەیە کە لەپێکهاتەی گوێزدا هەیە کە ئەبیته هۆی راکێشانی مادەی "کالیسیۆم" بەرەو ئیسکەکەکان و کالسیۆمیش ئێسک بەهێز ئەکات.\nکەمکردنەوەی مەترسیی تووشبوون بە شێرپەنجە\nخواردنی گوێز لەوانەیە مەترسیی تووشبوون بە شێرپەنجەی مەمک، پرۆستات و ریخۆڵە گەورە کەم بکاتەوە. گوێز بریتییە لەمادەیەک بەناوی "پۆلی فنۆل ئیلاگیتانین". مایکرۆبە بەسوودەکانی ریخۆڵە ئەتوانن ئەم مادەیە بکەن بە "ئۆرۆلیتین" کە ئەبێته هۆی کەمبوونەوەی ورووژانی ئەندامەکانی جەستە.


👁 ئەم بابەتە 14,990 جار بینراوە\n📅 00-11-2004 رێکەوت و رووداو (کڕۆنۆلۆژیا)\n👁 ئەم بابەتە 11,211 جار بینراوە\n- دادگای مافی مرۆڤ لە ئەوروپا د.ت بە 28 هەزار یۆرۆ [ زۆرتر... 👁] ✖ ✖ ✖ 0 0 ✔ 99% ✍ هـ.ب. 30-8-2010 11:21:42\n📅 17-04-2013 رێکەوت و رووداو (کڕۆنۆلۆژیا)\n📅 کاتی تۆمارکردن Apr 17 2013 8:49PM\n- دەسەڵاتدارانی ئێران (وەک سزایەکی یاسایی) جلی کور [ زۆرتر... 👁] ✖ ✖ 0 0 ✔ 95% ✍ هـ.ب. 17-4-2013 20:49:43\n📊 ئاماری پێکدادانەکانی ساڵی 2016ی هەپەگە و یەپەسە، لەگەڵ سوپای تورکیا ئامار و راپرسی\n📅 کاتی تۆمارکردن Dec 29 2016 7:30PM\nخەندان- خۆشناو حسێن لە ساڵی 2016 دا، سێ هەزار و [ زۆرتر... 👁] ✖ ✖ 0 1 ✔ 99% ✍ هـ.ب. 29-12-2016 19:30:00\n👫 بۆزان تەکین کەسایەتییەکان\n📅 کاتی تۆمارکردن Aug 20 2010 2:02PM\nلە ساڵی 1962 لە باکوری کوردستان لە دایکبووه. لە [ زۆرتر... 👁] ✖ ✖ 0 0 ✔ 82% ✍ هـ.ب. 20-8-2010 14:02:45\n📝 پەیامێک لە قەرەیلانەوە 01-07-2020 بەڵگەنامەکان\n📅 کاتی تۆمارکردن Jul 1 2020 9:42PM\nموراد قەرەیلان فەرماندەی بڕیارگەی ناوەندی پاراستنی [ زۆرتر... 👁] ✖ ✖ 0 2 ✔ 99% ✍ ب.ج. 1-7-2020 21:42:40\n📷 عەبدوڵڵا ئوجەلان و موڕاد قەرەیلان وێنە و پێناس\n📅 کاتی تۆمارکردن Apr 20 2013 2:41PM\n👁 ئەم بابەتە 12,406 جار بینراوە\n... [ زۆرتر... 👁] ✖ ✖ 0 0 ✔ 68% ✍ هـ.ب. 20-4-2013 14:41:40\n📝 لە موراد قەرەیلانەوە بۆ هەرێمی کوردستان ئەوها پاداشتتان داینەوە بەڵگەنامەکان\n📅 کاتی تۆمارکردن Aug 12 2014 8:17PM\nئێمە ووتمان ؛ ئامادەین شەنگال بپارێزین، کەرکوک و م [ زۆرتر... 👁] ✖ ✖ ✖ 0 0 ✔ 74% ✍ هـ.ب. 12-8-2014 20:17:00\n📼 موراد قەرەیلان بە ئەردوگان دەڵێت شەرەف سزە، ئەگەر شەرەفی هەبێت دێتە قەندیل ڤیدیۆ\n📅 کاتی تۆمارکردن Jun 18 2018 10:33PM\nموراد قەرەیلان ئەندامی دەستەی بەڕێوەبەریی پەکەکە ر [ زۆرتر... 👁] ✖ ✖ 📼 0 2 ✔ 94% ✍ هـ.ب. 18-6-2018 22:33:35\n👁 ئەم بابەتە 10,543 جار بینراوە


‘دۆزدار حەمۆ جەنگاوەری پێشەنگی پەکەکە لە هێرشێکی ئاسمانیدا شەهید بوو’ – Nûçe Ciwan\nکۆمیتەى پشتیوانی لە بنەماڵەى شەهیدانی پەکەکە رایگەیاند، عەبدولڕەحمان حەمۆ (دۆزدار حەمۆ) فەرماندەی پەکەکە، کادێر و جەنگاوەری پێشەنگ لە تشرینی دووەمی ٢٠١٩دا لە هێرشێکی ئاسمانیی دەوڵەتی تورکدا لە هەرێمەکانی پاراستنی مەدیا شەهید بوو.\nin بەیاننامە, تەواوی هەواڵەکان\nکۆمیتەى پشتیوانی لە بنەماڵەى شەهیدانی پەکەکە لەبارەى شەهیدبوونی دۆزدار حەمۆ راگەیاندراوێکى بڵاوکردەوە و تیایدا هاتووە، “بەهۆی شەهادەتی هاوڕێ دۆزدارەوە ئازارەکەمان زۆر قورسە، بەڵام بە لە ئەستۆگرتنی کار و ئەرکەکانی، بە هێنانەدیی ئامانجەکانی، بە درێژەدان بە رێگاکەى و تێکۆشانەکەى دەتوانین کەمێک لەو ئازارە کەم بکەینەوە. بە گەورەکردنی تۆڵە لە دوژمنان، بە هەڵوەشاندنەوەى فاشیزم و بە ئازادیی رێبەرەکەمان و کوردستان ئێمە دەتوانین ئازارەکەی خۆمان کەم بکەینەوە”.\nکۆمیتەى پشتیوانی لە بنەماڵەى شەهیدان راشیگەیاند “دۆزدار حەمۆ (عەبدولڕەحمان حەمۆ) فەرماندەی هێژای حیزبەکەمان، کادێری جەنگاوەر و پێشەنگ و کۆموناڵ، نوێنەری زیندووی بەها مێژووییەکان، لە تشرینی دووەمی ٢٠١٩ لە هێرشێکی ئاسمانیدا بۆ سەر هەرێمەکانی پاراستنی مەدیا شەهید بوو. لە کەسایەتی بنەماڵەى هەڤاڵ دۆزداردا سەرەخۆشی لە گەلەکەمان لە رۆژئاوای کوردستان، حیزبەکەمان، هاوڕێیانمان و هەموو گەلەکەمان دەکەین”.\nئەوەشی راگەیاندووە “پەکەکە حیزبی پێشەنگی گەلی کوردستان بەردەوامە و درێژە بە تێکۆشانی سەد ساڵە و سەدە دەدات. ئەو تێکۆشانە لە باکوورەوە دەستیپێکرد و بە خێرایی بە هەموو کوردستاندا بڵاوبوویەوە، لە وڵاتە جیاجیاکانی جیهاندا بە خێرایی خۆی گەیاندە کوردان، بووە حیزبی پێشەنگ و گەلی کوردستان خاوەنداریی لێکرد.\nبە ژیانی و بە بەشداربوونی و بە کردەوە بووە پێشەنگی ژیانی ئازاد\nلەبەر ئەو هۆکارانە پەکەکە بووە تاکە هێز، کە کوردە ئازادەکان دەژییەنێتەوە، دەیانپارێزێت و نوێنەرایەتییان دەکات و بەو شێوەیە بووەتە حیزبی پێشەنگی گەلی کوردستان و بووە بە گەل، لە ناو گەلی کوردستاندا جەنگاوەرانی بە دڵە گەورەکانیانەوە ئافراندووە، کە خۆیان لەگەڵ گەلەکەیان کردووە بە یەک و ئاوێتەى گەلەکەیان بوون. هێڵی پەکەکە، نمونەى زۆر هێژای ئەو مرۆڤانە و ئەو کەسایەتییە مێژووییانەى کۆمەڵگەى هێناوەتە پێشەوە. هەروەها شەهیدانمان بە کەسایەتییە مێژووییەکان و کۆمەڵایەتییەکانیان، بە کردەوە، بە ژیانی خۆیان، بە هەڵوێست و بە رەنجی خۆیان لەناو حیزبدا بوونە ئەو هێزە، کە حیزبی بە ئێستا گەیاندووە و گەورەیان کردووە و درێژەیان پێداوە. گەلی کوردستانی بەرخودێر بە مێژووە دێرینەکەى لە بەرخودندا، بە کۆمەڵگەبوونی خۆی، بە رەنجدەربوونی لەگەڵ پەکەکە، بەها مرۆڤایەتییەکانی سەردەم و هاوچەرخیشی بە زیادکردن بە کۆمەڵگەبوونی خۆی، بە بانگەشە و ئیدعای پێشەنگایەتیی ژیانی ئازاد و مرۆڤایەتی جیهان دەکات. ئەو ئیدعا و بانگەشەیەی پەکەکە، بە هۆی رێبەر ئاپۆ و شەهیدەکانمانەوەیە. هەڤاڵمان دۆزدار حەمۆ بە ژیانی خۆی، بە بەشداربوونی، بە کردەوەکانی بووە یەکێک لەو هاوڕێیانە، کە بەو ئیدعا و بانگەشەیەوە ژیا.\nبە هەڵوێستی جەنگاوەربوونی خۆی بووە پێشەنگ\nدۆزدار حەمۆ ساڵی ١٩٦٩ لە عەفرین لە دایکبووە. وەک دەزانرێت عەفرین ناوەندی کولتورێکە کە بەهاکانی ئازادیی کورد، بەهاکانی شۆڕشی کولتوری، بەهاکانی بڕوابوون بە ئاری بوونی تیدا دەپارێزرێت و گەورە دەکرێت. عەفرین بە تەنها خۆی کوردستانە. کولتوری کۆمەڵگەى ئەخلاقی و پۆلەتیک و سیاسییە، کە پاراستنی و ژیانەوەی لەگەڵ پەکەکە ئاوێتە بووە، بە بەهاکانی بەرخودانی کردووەتە هەرمان و هەمیشەیی، ئەو کوردە ئازادانە کە لە کۆمەڵگەى عەفرین دا دەرکەون، خۆیان بە ئاستێک گەیاندووە کە ببنە مرۆڤی نمونەیی سەردەم. هاوڕێ دۆزدار بەو بەها و نرخە کۆڵایەتییانەوە گەورە بوو، لە قوڵاییەوە بە خاکی خۆیەوە پەیوەستە، بەها کۆمەڵگەییەکانی لە پێش هەموو شتێکەوە وەرگرتووە، بە یەکبوون و خۆ ئاوێتەکردن لەگەڵ هەموو پارچەکانی کوردستان لە بەرزترین ئاستی ژیانیدا، بە هەڵوێستی جەنگاوەری پێشەنگ، هەموو ژیانی خۆی کردە فەرماندەیەکى نمونەیی. هەر لە گەنجیدا سیاسەتی پاکتاوکردنی سەر کوردستانی بینیوە و بۆ ئازادیی کوردستان بڕیاری تێکۆشانی داوە و ساڵی ١٩٩٠ بەشداری ریزەکانى پەکەکە بوو. دوای بەشداربوونی چووە گۆڕەپانی رێبەرایەتی، لە رێبەر ئاپۆوە پەروەردەی ژیان و تێکۆشانی وەرگرت و بە پێداگری و ئیدعاوە تێکۆشانی گەش کرد. بە حەماسەت و ورەی ئەو پەروەرانە، کە لە رێبەرایەتیی وەریگرتبوو، بە تامەزرۆیی تێکۆشان لە ساڵی ١٩٩٢دا چووە چیاکانی کوردستان. ساڵەهای ساڵ لە قورسترین هەلومەرج دا شەڕڤانیی کرد، لە زۆرێک لە ناوچەکانی وڵاتدا ماوەتەوە و تێکۆشاوە، هەر لە گەنجێتیدا بە کەسایەتی و هەڵوێستی خۆی فەرماندەبوونی پێکهێنابوو. چەندین ساڵی دوور و درێژ لە گۆڕەپانی خەباتی سەربازی دا بوو، فەرماندەیی کرد و بەشداری چالاکییە لە ئەژمار نەهاتووەکان بووە و بەو ئەندازەیە کە بۆ هەموو گەنجێکی کورد ببێتە نمونە، تۆڵەى لە دژومن کردووەتەوە. مۆری خۆی لە چەندین سەرکەوتنی گەورە داوە، لە پێش هەموو شتێکەوە بە کەسایەتیی خۆی، دواتریش بە بڕواوە بەشداریی لە هەموو ئاستەکانی ژیان دا کردووە. بەو قوڵایی و هۆشمەندییەوە بەڕێوەبەری و پێشەنگایەتیی چەندین خەباتی کردووە.


(ڕەوانەکراوە لە حکومەتی ھەرێمی کوردستانەوە)\nحکوومەتی ھەرێمی کوردستان (بەکرمانجی: Hikûmeta Herêma Kurdistanê) ناوەندەکەی لە ھەولێرە لە کوردستانی باشوور. پاش شەڕی ڕزگاریی عێراق لە ساڵی ٢٠٠٣دا ھەر دوو ئیدارەی ھەولێر کە سەر بە پارتی دیمۆکراتی کوردستان بوو و ئیدارەی سلێمانی کە سەر بە یەکێتیی نیشتمانی کوردستان بوو یەکیان گرتەوە و ئێستا حکوومەتی ھەرێمی کوردستان حکومەتێکی یەکگرتووی فیدێڕاڵە کە لە لایەن نێچیرڤان بارزانی سەرۆکایەتی بە شێوەی حکومەتی کاربەڕێکەر دەکرێت. ھەموو لێکۆڵەرەوان لەسەر ئەوە یەک دەنگن کەبەرزاییەکانی حەمرین سنوری باشوری کوردستان پێکدێنێت، سنوری ھەرێم لەناوقەدی عیراقەوە لەباشووری رۆژھەڵاتی شارۆچکەی بەدرە لەپارێزگای واست دەست پێدەکات بەرەو باکوور تا پردی نەوت لەرۆژئاوای شارۆچکەی مەندەلی ھەڵدەکشێ لەتەنیشت بەرزاییەکانی حەمرین تا فەتحە دەڕوات شان بەشانی رووباری دیجلە سەردەکەوێ و لەباکوری شاری موسڵ بەرەو باشوری ڕۆژاوا بادەداتەوە بەئاراستەی شارۆچکەی حەزەر پاشان بەرەو ڕۆژاوا بەئاراستەی سنووری عیراق سووریا لەباکووری شارۆچکەی بەعاج.\nروبەری ھەرێم ٧٨٧٣٦ کم٢ کە دەکاتە زیاتر لە ١٨% سەرجەمی رووپێوی عیراق، کەئەم ناوچانە دەگرێتەوە:\nپارێزگاکانی (ھەولێر سلێمانی و دھۆک و کەرکوکو ھەڵەبجە).\nقەزاکانی خانەقین ومەندەلی و کفری جگە لەناحیەی بەلەدروز لەپارێزگای دیالە.\nناوەندی قەزای بەدرە لەپارێزگای واست، کوت.\n^ "وەشانی ئەرشیڤکراو". Archived from the original on ١٤ی تشرینی یەکەمی ٢٠١٢. Retrieved ١٢ی حوزەیرانی ٢٠١٢. Check date values in: |access-date=, |ڕێکەوتی ئەرشیڤ= (help) Archived ١٤ی تشرینی یەکەمی ٢٠١٢, لە وەیبەک مەشین.\n^ "وەشانی ئەرشیڤکراو". Archived from the original on ١٩ی ئەیلوولی ٢٠١٢. Retrieved ١٢ی حوزەیرانی ٢٠١٢. Check date values in: |access-date=, |ڕێکەوتی ئەرشیڤ= (help) Archived ١٩ی ئەیلوولی ٢٠١٢, لە وەیبەک مەشین.\nماڵپەڕی فەرمیی حکوومەتی ھەرێمی کوردستان Archived ٦ی ئایاری ٢٠١٦, لە وەیبەک مەشین.\nوەرگیراو لە «https://ckb.wikipedia.org/w/index.php?title=حکوومەتی_ھەرێمی_کوردستان&oldid=853257»


ئایا نێیمار دەبێتە جێنشینی ڕاستەقینەی كریستیانۆ رۆناڵدۆ؟\nمێدیاكان هێشتا بە گەرمی باسوخواسی چوونی نێیمار بۆ ریاڵ مەدرید دەورووژێنن و بەشێك لە مێدیاكان پێیان وایە، نێیمار لە داهاتوویەكی نزیكدا لە یانەی ریاڵ مەدرید دەبێتە جێنشینی كریستیانۆ رۆناڵدۆ، كە بە هۆی هەڵكشانی تەمەنی، ئاستی داكشاوە.\nمێدیاكان، پێیان وایە نابێ لە یەك كاتدا، دوو ئەستێرە لە یانەیەك بێ، بە تایبەتی بۆ ریاڵ مەدرید، بۆیە تا رۆناڵدۆ ئەو یانەیە جێ نەهێڵێ، ئەگەری چوونی نێیمار بۆ ئەو یانەیە، ئەگەرێكی لاوازە، ئەمە لە كاتێكدایە، لە هەندێ تایبەتمەندی ئەو دوو یاریزانە لێك جیاوازن، لەلایەكی تریشەوە لە هەندێ ئاكاردا لەیەك دەچن.\nرایەكی تر پێی وایە، لەگەڵ چوونی نێیمار بۆ ریاڵ مەدرید، لە هەمان كاتدا رۆناڵدۆ ریزەكانی شایانە جێ دەهێڵێ.\nوەك سەرچاوەكان باسی لێوە دەكەن، ئەگەر چوونی نێیمار بۆ ریاڵ مەدرید بچێتە باری كردەنییەوە، دەبێتە جێگرەوە و جێنشینێكی تەواوی ئەو یاریزانە.\nنێیمار، لە ریاڵ مەدرید چی پێ دەكرێ؟\nلە باری چوونی نێیمار بۆ ریاڵ مەدرید، ئەركی گۆڵكردنی دەكەوێتە ئەستۆ، بۆیە تا رۆناڵدۆ لەو یانەیە نەڕوات، ناتوانێ بە ئاسانی ئەو كارە بكات، یان بۆی جێبەجێ ببێت.\nنێیمار لەگەڵ ریاڵ مەدرید دەتوانێ ژمارەیەكی زۆر گۆڵ تۆماربكات، مەگەر هێرشبەرێكی سەرەڕمی وەك هاری كین، یان ماورۆ ئیكاردی، یان رۆبێرت لیڤاندۆڤسكی ببرێتە ریزەكانی شایانەوە، كە ئەو كات هەلی ئەوەی دەبێ ببێتە سەركردەی گالاكتیكۆسی تازە.\nرۆناڵدۆ كە ئێستە گەییشتووەتە 33ـیەمین ساڵی تەمەنی و لە باری رۆییشتنیشدا لە ریاڵ مەدرید، هەلی بردنەوەی تۆپی زێڕینی نامێنێ، یان كەم دەبێتەوە، یان لەوانەیە لە لیستی كۆتاییشدا ناوی نەمێنێتەوە. لە هەمان كاتدا و لەگەڵ گەییشتنی مێسی بە تەمەنی 31 ساڵان لە هاوینی دادێ، نێیمار دەبێتە 26 ساڵان، بۆیە بۆ ساڵانی دواتر دەبێتە بەربژێری هەرە بەهێزی بردنەوەی خەڵاتی تۆپی زێڕین، یان لانی كەم دەبێتە ركەبەری گۆڵكەری مێژوویی بەرشلۆنە دەكات بۆ ماوەیەك.\nلابردنی رۆناڵدۆ لەبەردەم نێیمار، باشترین هەلە بۆ ئەو یاریزانە بۆ كۆنتڕۆڵكردنی باڵۆن دۆر، بە تایبەت ئەگەر چامپیۆنس لیگ یان مۆندیالی 2018ـی ڕووسیا بباتەوە.\nبانگەشە و بازاڕگێڕی\nكریستیانۆ رۆناڵدۆ و نێیمار، كۆمپانیای چاودێریی و سپۆنسەریی تایبەت بە خۆیان هەیە، بە تایبەت كۆمپانیای كەلوپەل و جلوبەرگی وەرزشی.\nسەرەڕای ئەوەیش، رۆناڵدۆ كۆمپانیای تایبەت بە خۆی بە ناوی سی ئاڕ حەوت هەیە، بەڵام نێیمار دەبێتە رووی زۆربەی كۆمپانیاكان.\nئەو دوو یاریزانە، بڕە پارەیەكی زۆریان لە كۆمپانیاكانی چاودێری و سپۆنسەرییەوە دەست دەكەوێ، نێیمار ساڵانە نزیكەی 20 ملیۆن یۆرۆ دەست دەكەوێ، كە نزیكەی هەمان بڕی رۆناڵدۆیە، كە بۆندی یەكێك لە كۆمپانیا سپۆنسەرییەكان هەیە تا كۆتایی ژیانی وەرزشی و دەگاتە یەك ملیار یۆرۆ.\nدوای وازهێنانی رۆناڵدۆ، یان كەمبوونەوەی سەرنجەكان لەسەر رۆناڵدۆ، نێیمار دەبێتە رووی گرینگترین كۆمپانیا ڕێكلامییەكانی تر، بۆیە دەست بەسەر تەختی بانگەشە و بازاڕگێریدا دەگرێت.\nئەگەری چوونی نێیمار بۆ ریاڵ و چەند بیرهێنانەوەیە.\nپێشتر مێدیاكان چەند هەواڵێكیان لەو ڕووەوە بڵاو كردووەتەوە، گرینگترینیان ئەوە بووە كە ریاڵ مەدرید ئامادەیە بڕی 300 ملیۆن یۆرۆ لە پێناو ئەو یاریزانەدا بدات بە یانەی پاریس سانت جێرمان، بەڵام لە یەكێك لە بەندەكانی نێو بۆندەكەی نێیماردا هاتووە، ئەگەر هەر یانەیەك بڕی مەرجسزای هەڵوەشاندنەوەی بۆندی نێیماریش بدات، تا پاریس سانت جێرمان رازی نەبێ، نێیمار ناتوانێ ریزەكانیان جێ بهێڵێ، بەڵام ئەو یانەیەیش نەرمیی نواندووە و بە مەرجی بردنەوەی چامپیۆنس لیگ، ئەمە لە كاتێكدایە هەردوو یانە، لە قۆناغی 16ـی چامپیۆنس لیگ رووبەرووی یەك دەبنەوە.\nهاوكات هەندێ سەرچاوەی نزیك لە ناسر خلێفی، ئەوەی راگەیاندووە كە ناوبراو هەوڵ دەدات بە بۆندێكی ئاڵوگۆڕی، نێیمار بداتە ریاڵ مەدرید و رۆناڵدۆ لەو یانەیەوە بباتە پاریس.\nفلۆرێنتینۆ پێرێزی سەرۆكی یانەی ریاڵ مەدرید، لە مانگی دیسێمبەری رابردوو، خواستی خۆی بۆ دەستخستنی نێیمار دەربڕی و رایگەیاند، ئەگەر نێیمار لە شایانە یاری بكات، هەلی بردنەوەی تۆپی زێڕینی زیاتر دەبێت، یانەكەمان دەیەوێت ناوی گەورەی لێ بێ، نێیماریش یەكێكە لەوان.\nبۆ بیرهێنانەوە، هاوینی رابردوو، نێیمار بەرانبەر 222 ملیۆن یۆرۆ، لە یانەی بەرشلۆنەوە چووە یانەی پاریس سانت جێرمانی فەڕەنسی.


توێژینەوەیەک لەسەر ئۆتۆمبیلە خۆئاژۆکان دەریدەخات کە بڕیارە ئاکارییەکانی مرۆڤەکان لە سەرانسەری جیهاندا وەک یەک نین | ڕێکخراوەی زانستی فەرهەنگیی هۆژان\nکاتێک کەسێک بە شێوەی نایاسایی لە شەقامەوە تێدەپەڕێت و شۆفیرێک بۆ ئەوەی لێی نەدات، پێ دەخاتە سەر ڕاگری ئۆتۆمبیلەکەی، بڕیارێکی ئاکاری دەدات. ئۆتۆمبیلە خۆئاژۆکان کە بەمزووانە دەبنە بەشێک لە ژیانی ئێمە، دەبێت ڕۆژانە سەدان بڕیاری لەو شێوەیە بدەن، بەڵام پرسیارێکی گرینگ هەیە ئەویش ئەوەی کە ئایا بڕیارە ئاکارییەکانی ئەم ئۆتۆمبیلانە دەبێت لە سەرانسەری جیهاندا یەکسان بن؟\nلە ڕاپرسییەکدا کە ٢.٣ ملیۆن کەس لە سەرانسەری جیهاندا تێیدا بەشدار بوون و گەورەترین ڕاپرسیی ئاکارناسیی ماشینەکانە تا ئێستا، دەرکەوت کە بڕیارە ئاکارییەکان لە وڵاتێکەوە بۆ وڵاتێکی دیکە زۆر جیاوازن. بۆ وێنە لە سیناریۆیەکدا کە ئەگەری ئەوە هەیە چەند کەسی سەرنشین و ڕاگوزەر بمرن، خەڵکی وڵاتە پێشکەوتووەکان کەمتر نیگەرانی کەسە ڕاگوزەرەکانن کە بە شێوەی نایاسایی هاتوونەتە ناو شەقامەوە.\nئیاد ڕاوان هانووسەری توێژینەوەکە و زانای کۆمپیوتەر لە زانکۆی ئێم.ئای.تی دەڵێت “ئەو کەسانەی کە لەسەر ئاکاری ماشین بیر دەکەنەوە، پێیان وایە کە دەکرێت کۆمەڵێک یاسای بێكێشە و تەواو بدەین بە ڕۆبۆتەکان، بەڵام ئێمە پیشانمان داوە کە ئەم یاسا ئاکارییانە بۆ سەرانسەری جیهان وەک یەک نین”\nلە ڕاپرسییەکەدا ١٣ سیناریۆ هەبوون کە لە هەر کامیاندا حەتمەن کەسانێک دەمردن. داوا لە بەشداربووان کرا کە ئەگەر ناچار بن لە پاراستنی کەسەکاندا گروپێک هەڵبژێرن کام گرووپ هەڵدەبژێرین بۆ وێنە کەسەکان بەتەمەن یان لاو بن، دەوڵەمەند یان هەژار بن، ژمارەی ئەو کەسانەی ئەگەری مردنیان هەیە زۆرتر بێت یان کەمتر.\nبەبێ جیاوازیی تەمەن لە سەرانسەر دنیادا هەموو پاراستنی مرۆڤەکانیان لە ئاژەڵەکان و پاراستنی گرووپێکیان لە پاراستنی کەسێک بۆ گرینگتر بوو. بەڵام تەنیا لەسەر ئەوەندە هاوڕایی هەبووە!\nتوێژەران خەڵکی وڵاتەکانیان دابەش کردە سەر سێ گرووپ: گرووپی یەکەم وڵاتانی ئەمریکای باکوور و چەند وڵاتی ئەورووپایی کە تێیاندا مەسیحیەت ئایینی زاڵە؛ گرووپی دووهەم وڵاتی ژاپۆن و ئەندۆنیزیا و پاکستان کە ئیسلام و میراتی ئایینی کۆنفسیۆسی باوە؛ گرووپی سێهەم ئەمریکای باشوور، فەڕانسە و کۆڵۆنییەکانی پێشووتری فەڕانسە. گرووپی یەکەم بە ڕادەیەکی بەرچاو پاراستنی کەسانی لاویان لە کەسانی بە تەمەن بۆ گرینگتر بوو.\nتوێژەران هەروەها لە نێوان هۆکارە کۆمەڵایەتی و ئابوورییەکانیشدا پەیوەندییان دۆزییەوە. بۆ وێنە ئەو وڵاتانەی کە ژێرخانی حکومەتیی پتەویان هەیە وەک ژاپۆن و فینلاند، کەمتر نیگەرانی ئەو کەسانە بوون کە بە شێوەی نایاسایی بە شەقامدا تێدەپەڕن.\nلەو وڵاتانەی کە ڕێژەی جیاوازیی چینایەتی کەمە بۆ وێنە فینلاند، بەشداربووان گرینگییەکی ئەوتۆیان بەوە نەدا کە قوربانییەکە باری ئابووری چۆنە، بەڵام لەو وڵاتانەدا کە جیاوازیی چینایەتی زۆرە بۆ وێنە کۆڵۆمبیا، ئەگەری هەڵبژاردنی قوربانییەک لە چینێکی هەژاری کۆمەڵگا زیاترە.\nلەم وێنەیەدا کورتەیەک لە ئەنجامی توێژینەوەکە دەبینن:\nئێوە کام پێوەرتان بۆ گرینگە؟ ڕەگەز، چینی کۆمەڵایەتی، ژمارەی قوربانیان، ڕەنگی پێست، ئایین، تەمەن، باری تەندروستیی کەسەکان؟


تێهەڵچوونی دزەکان لە سەر نەوتی سووریا/ هاوپەیمانیی تورکیا و ئەمریکا هەڵدەوەشێتەوە؟\n" نەوتی سووریا" بووەتە هۆکاری سەرهەڵدانەوەی ئاڵۆزی نێوان هاوپەیمانە کۆنەکان واتا تورکیا و سووریا.\nکورد ڕەتی دەکاتەوە لە گەڵ ئەمریکا ڕێکەوتبێت؛\nلێدوانی جیاواز سەبارەت بە ڕێککەوتنی نەوتیی ئەمریکا و کوردی سووریا\nلە حاڵێکدا کە وەزیری دەرەوەی ئەمریکا لە یەکلایی بوونەوەی ڕێککەوتنی نەوتیی نێوان کوردەکان و کۆمپانیایەکی ئەمریکی هەواڵی داوە، هەندێک بەرپرسی کورد دەڵێن گفتوگۆکان یەکلایی نەبووەتەوە.\nبە گوشاری کۆشکی سپی؛\nکۆمپانیایەکی ئەمریکی نەوتی کوردستانی سووریا بەرهەم دێنێت\nسەرچاوە ئاگادارەکان ڕایانگەیاندووە هاوکاری ئەم دواییەی کۆمپانیایەکی نەوتی ئەمریکی بۆ نوێ کردنەوەی دامەزراوە نەوتییەکانی ژێر کۆنترۆڵی کوردەکان، بە ڕاگەیاندن و هاندانی کۆشکی سپی ئەنجام دراوە.\nبەرەی ئازادی و ئاشتی لە کوردستانی سووریا دامەزرا\nنوێنەرانێک لەلایەن لایەنە سیاسییە کوردەکان، عەرەبەکان و سوریانییەکان بە کۆبوونەوەیەک لە قامیشلۆ دامەزراندنی بەرەی ئازادی و ئاشتی لە کوردستانی سووریایان بە شێوەی فەرمی ڕاگەیاند.\nگۆڤارێکی ئەمریکی هێنایە ئاراوە؛\nسەربازە ئەمریکییەکان دەبێ کوردستانی سووریا بەجێبێڵن\nگۆڤارێکی ئەمریکایی جەختی کرد کە کاری هێزەکانی ئەمریکا لە ناوچەی ژێر کۆنترۆڵی کوردەکانی سووریا کۆتایی هاتووە و ئەوان ئەبێ بگەڕێنەوە بۆ وڵات.\nسەرەڕای بایکۆت کردنی لە لایەن کوردەوە;\nچوار کورد توانیان لە هەڵبژاردنەکانی پەرلەمانی سووریا سەربکەون\nسێهەمین خولی هەڵبژاردنەکانی پەرلەمانی سووریا لە حاڵێکدا بەڕێوە چوو کە لە نێوان کەسە براوەکاندا چوار نوێنەری کوردیش هەن.\nدوایین زانیاری لە سەر تەقینەوەی بۆمب لە کوردستانی سووریا\nلە کوردستانی سووریا و لە نزیک سنووری تورکیا، بەهۆی تەقینەوەی ئۆتۆمبێلێکی بۆبمڕێژکراو 7 کەس گیانیان لەدەستدا و زیاتر لە 60 کەسی دیکەش برینداربوون.


لۆقا 4 – Kurdi Sorani Standard (KSS) | Biblica\nلۆقا 4 – Kurdi Sorani Standard (KSS)\n1عیسا پڕ ببوو لە ڕۆحی پیرۆز کە ڕووباری ئوردونی بەجێهێشت، ڕۆحەکە بەرەو چۆڵەوانی ڕێنمایی کرد. 2چل ڕۆژ ئیبلیس تاقی دەکردەوە. بە درێژایی ئەو ڕۆژانە هیچی نەخوارد، کاتێک ماوەکە تەواو بوو برسی بوو.\n3ئیبلیس پێی گوت: «ئەگەر تۆ کوڕی خودایت، بەم بەردە بڵێ با ببێتە نان.»\n4عیسا وەڵامی دایەوە: «نووسراوە: [مرۆڤ تەنها بە نان ناژیێت.]4:4 دواوتار 8:3»\n5ئینجا ئیبلیس عیسای بردە شوێنێکی بەرز و لە چاوتروکانێکدا هەموو شانشینەکانی جیهانی پیشان دا و 6پێی گوت: «هەموو ئەم دەسەڵات و شکۆیەی ئەوان دەدەمە تۆ، چونکە دراوەتە من و منیش دەیدەم بە هەرکەسێک کە بمەوێت. 7لەبەر ئەوە ئەگەر لەبەردەمم کڕنۆش ببەیت، هەمووی بۆ تۆ دەبێت.»\n8عیساش وەڵامی دایەوە: «نووسراوە: [کڕنۆش بۆ یەزدانی پەروەردگارت دەبەیت و تەنها ئەو دەپەرستیت.]4:8 دواوتار 6:13»\n9ئینجا ئیبلیس بۆ ئۆرشەلیمی برد و لەسەر گوێسەبانەی4:9 سواندە. پەرستگا ڕایگرت و پێی گوت: «ئەگەر تۆ کوڕی خودایت لێرەوە خۆت هەڵبدە خوارەوە. 10لەبەر ئەوەی نووسراوە:\nکە بە تەواوی بتپارێزن،\n11لەسەر دەستیان هەڵتدەگرن\nتاکو پێت بەر بەردێک نەکەوێت.]4:11 زەبوورەکان 91:1،12.»\n12عیساش وەڵامی دایەوە: «گوتراوە: [یەزدانی پەروەردگارتان تاقی مەکەنەوە.]4:12 دواوتار 6:16»\n13کاتێک ئیبلیس هەموو تاقیکردنەوەیەکی تەواو کرد، بەجێی هێشت هەتا دەرفەتێکی دیکە.\nعیسا لە ناسیرە دەردەکرێ\n14عیسا بە هێزی ڕۆحی پیرۆزەوە گەڕایەوە جەلیل، ناوبانگی لە هەموو دێیەکانی دەوروپشت بڵاو بووەوە. 15لە کەنیشتەکانیان فێری دەکردن و هەموو ستایشیان دەکرد.\n16هاتە ناسیرە کە لێی گەورە بووە، وەک نەریتی خۆی ڕۆژی شەممە چووە کەنیشت و بۆ خوێندنەوە هەستا. 17پەڕتووکی4:17 هەر پەڕتووکێکی پەیمانی کۆن بە تەنها لەسەر پێست دەنووسرا و دەپێچرایەوە. ئیشایا پێغەمبەریان دایێ و کردیەوە، ئەو شوێنەی دۆزییەوە کە تێیدا نووسراوە:\n18«[ڕۆحی یەزدان بەهێزم دەکات،\nچونکە دەستنیشانی کردووم بۆ مژدەدان بە هەژاران،\nمنی ناردووە بۆ جاڕدانی ئازادی بەدیلگیراوان،\nهەروەها گەڕانەوەی بینایی بۆ کوێران،\nبۆ ئازادکردنی ستەملێکراوان و\n19ڕاگەیاندنی ساڵی ڕەزامەندیی یەزدان.]4:19 ئیشایا 61:1،2.»\n20ئینجا نووسراوە پیرۆزەکەی پێچایەوە، دایەوە خزمەتکارەکە و دانیشت. هەموو ئەوانەی لە کەنیشت بوون چاویان تێبڕی بوو. 21دەستی کرد بە قسەکردن و فەرمووی: «ئەمڕۆ ئەم نووسراوە پیرۆزەی گوێتان لێبوو هاتە دی.»\n22هەموو شایەتییان بۆ دەدا، سەرسام بوون لەو پەیامە پڕ لە نیعمەتەی لە دەمی دەهاتە دەرەوە، دەیانگوت: «ئەمە کوڕەکەی یوسف نییە؟»\n23عیسا پێی فەرموون: «بێگومان ئەم پەندەم پێ دەڵێن: ئەی پزیشک چارەسەری خۆت بکە! ئەوەی بیستمان و لە شاری کەفەرناحوم کردت، لێرەش لە شارەکەتدا بیکە.»\n24هەروەها فەرمووی: «ڕاستیتان پێ دەڵێم، هیچ پێغەمبەرێک لە شارەکەی خۆی پەسەند ناکرێت. 25لە ڕاستیدا پێتان دەڵێم، لە سەردەمی ئەلیاس زۆر بێوەژن لە ئیسرائیلدا هەبوون، کاتێک سێ ساڵ و شەش مانگ باران نەباری، لە هەموو خاکەکەدا بووە قاتوقڕییەکی گەورە، 26بەڵام ئەلیاس بۆ هیچ یەکێکیان نەنێردرا، بەڵکو بۆ بێوەژنێک لە شاری سەرەفەندی ناوچەی سەیدا. 27لە ئیسرائیلدا لە سەردەمی ئەلیشەع پێغەمبەر زۆر کەس تووشی نەخۆشی گولی هاتبوون، بەڵام ئەلیشەع هیچیانی چاک نەکردەوە، نەعمانی سوری نەبێت.»\n28هەموو ئەوانەی لە کەنیشتەکە بوون، کاتێک ئەمەیان بیست لێی تووڕە بوون. 29دەریانکردە دەرەوەی شار، بردیانە سەر لێواری ئەو چیایەی شارەکەیانی لەسەر بنیاد نرابوو، تاکو فڕێیبدەنە خوارەوە. 30بەڵام ئەو بە ناویاندا تێپەڕی و ڕۆیشت.\n31پاشان عیسا بەرەو کەفەرناحوم دابەزی، کە شارێکی ناوچەی جەلیلە و لە ڕۆژی شەممەدا خەڵکەکەی فێردەکرد. 32لە فێرکردنەکەی سەرسام بوون، چونکە وتەکانی بە دەسەڵاتەوە بوو.\n33لە کەنیشتەکەدا پیاوێک هەبوو ڕۆحی پیسی تێدابوو. بە دەنگێکی بەرز هاواری کرد: 34«ئای! عیسای ناسیرەیی چیت لێمان دەوێت؟ هاتووی لەناومان ببەیت؟ دەزانم تۆ کێیت، پیرۆزەکەی خودایت.»\n35عیسا لێی ڕاخوڕی و فەرمووی: «بێدەنگ بە! لێی وەرە دەرەوە!» ڕۆحە پیسەکە لەناوەندیان پیاوەکەی بە زەویدا دا و لێی دەرچوو، هیچ زیانیشی پێ نەگەیاند.\n36خەڵکەکەش هەموو سەرسام بوون و بە یەکتریان دەگوت: «ئەمە چ وتەیەکە؟ بە دەسەڵات و هێزەوە فەرمان بە ڕۆحە پیسەکان دەدات و دەردەچن.» 37ئیتر هەواڵی لە هەموو ناوچەکانی دەوروبەر بڵاو بووەوە.\n38عیسا لە کەنیشت هەستا و چووە ماڵی شیمۆن. خەسووی شیمۆن تایەکی توندی هەبوو، بۆیە داوایان لە عیسا کرد کە یارمەتی بدات. 39ئەویش هاتە سەری، فەرمانی بە تایەکە کرد و بەریدا. دەستبەجێ هەستا و دەستی کرد بە خزمەتکردنیان.\n40کاتی ڕۆژئاوابوون، هەموو نەخۆشەکانیان هێنایە لای عیسا، بە نەخۆشی جۆراوجۆرەوە، ئەویش دەستی لەسەر هەریەکەیان دانا و چاکیکردنەوە. 41ڕۆحی پیسی لە زۆریان دەرکرد، ڕۆحەکان هاواریان دەکرد: «تۆ کوڕی خودای!» ئەویش لێی ڕادەخوڕین و نەیدەهێشت بدوێن، چونکە دەیانزانی مەسیحەکەیە.\n42کاتێک ڕۆژ هەڵات، هەستا و چووە جێگایەکی چۆڵ، خەڵکەکەش بەدوایدا دەگەڕان و هاتنە لای، ڕایانگرت تاکو لەلایان نەڕوات. 43بەڵام پێی فەرموون: «لەسەرمە مزگێنی پاشایەتی خودا بدەمە شارەکانی دیکەش، چونکە بۆ ئەمە نێردراوم.» 44ئیتر بەردەوام لە کەنیشتەکانی یەهودیا پەیامی خودای ڕادەگەیاند.\nKSS : لۆقا 4


KDPNL.com - هێمن هەورامی: پڕۆژەی ئێمە لە هەرێمی كوردستان، پابەندی هیچ ئەجێندایەكی ئیقلیمی نییە و نابێت\nهێمن هەورامی: پڕۆژەی ئێمە لە هەرێمی كوردستان، پابەندی هیچ ئەجێندایەكی ئیقلیمی نییە و نابێت\nگفتوگۆی هاودەنگ فارووق\nئەندامی سەرکردایەتی و بەرپرسی پێوەندییەکانی دەرەوەی پارتیی دیموکراتی كوردستان هێمن هەورامی، ڕایدەگەیەنێت كە خواستی سەندنەوەی متمانە لە مالیكی، تەنیا خواستی پارتیی دیموكراتی كوردستان نییە، بەڵكوو خواستی زۆرینەی هەرە زۆری هێزە سیاسییەكانی دیكەی عێراقە.\n• دوای ئەو ڕووداوە یەك لە دوای یەكانەی كە لە چەند رۆژی رابردوودا ڕوویان دا، دوایین نەخشەڕێگە چییە بۆ سەندنەوەی متمانە لە مالیكی، ئایا پارتی هەر سوورە، یاخود هەموو شتێك قابیلی گفتوگۆیە؟\n- مەسەلەی سەندنەوەی متمانە لە مالیكی، مەسەلەیەك نییە زادەی ئەمڕۆ یان كات و ساتێكی دیاریكراو بووبێ، مالیكی لە قۆناغی یەكەمدا 4 ساڵ دەرفەتی پێ دراوە، لە كاتی هەڵبژاردنەكانی عێراق، پاش 8 مانگ لە گفتوگۆیەكی قوڵ، دەرفەت بە مالیكی دراوە، كە بە سیاسەتەكانی خۆیدا بچێتەوە.\nكە حكوومەتیش پێك هێندراوە، لەسەر دوو بنەمای گرنگ پێك هێندراوە، لەوانە رێككەوتننامەی هەولێر و ئەو رێككەوتننامە دووقۆڵییەیش كە لەسەر داوای مالیكی خۆی ئیمزا كراوە، كاتیش بۆ جێبەجێكردنی ئەم ڕێككەوتنانە دانرابوو، پێشی گوترابوو كە چوار ساڵی یەكەم تەجرووبەیەكی گەورە بوو بۆ ئێمە، كە تۆ هەم مافە دەستوورییەكانی خەڵكی كوردستان جێبەجێ بكەی و هەم پابەند بیت بەو بەرنامەیەی كە بۆ خۆت ڕاتگەیاندووە، بە تایبەتی ماددەی 140 و ڕەشنووسی یاسای نەوت و گاز و مەسەلەی پێشمەرگە و مەسەلەی سەرژمێریكردن و كۆمەڵێك بابەتی دیكە، كە پێوەندییان بە ئێستا و ئاییندەی هەرێمی كوردستان و ئەو شەراكەتەوە هەیە كە كورد لەگەڵ عێراقدا هەیەتی، بۆیە مەسەلەی سەندنەوەی متمانە لە بەڕێز مالیكی، پاش تێپەڕینی 6 ساڵ لە جێبەجێنەكردنی رێككەوتنەكان و مافە دەستوورییەكانی ئێمە و پێشێلكردنی تەوافوق و شەراكەت و ناهاوسەنگییە لە حكومڕانێتیدا، بۆیە ئێمە پێمان وایە مانەوەی بەڕێز مالیكی، مەسەلەكە وەكوو شەخس، شەخسی مالیكی نییە، بەڵام پێمان وایە خودی خۆی بەشێكە لە كێشەكان، بۆیە خواستی سەندنەوەی متمانە لە بەڕێز مالیكی، تەنیا خواستی پارتیی دیموكراتی كوردستان نییە، بەڵكوو خواستی زۆرینەی هەرە زۆری هێزە سیاسییەكانی دیكەی عێراقە.\n• تا ئێستایش هەوڵەكان بۆ سەندنەوەی متمانە بەردەوامن ؟\n- بەڵێ. تا ئێستایش هەوڵەكان لە ئارادان، چونكە بەپێی دەستووری عێراق، سەندنەوەی متمانە لە مالیكی بە دوو پڕۆسە دەكرێت، پڕۆسەیەكیان سەرۆككۆمار نامەیەك ئاڕاستەی ئەنجوومەنی نوێنەرانی عێراق بكات، كە بەپێی ماددەی 61ـە، یانیش 25 ئەندامی پەرلەمانی عێراق داوای دانیشتن بكەن، بۆ بانگهێشتكردنی سەرۆكوەزیران، دوای بانگهێشتكردنەكەیش مەسەلەی سەندنەوەی متمانە بە دەنگدان بخەنە ڕوو، بۆ ئەم مەبەستە 3 لیژنە پێك هێنراوە كە یەكێك لە لیژنەكان، لیژنەی یاساییە. هەروەها ئەوەی ئێمە ئاگادارین، ئیئتیلافی فڕاكسیۆنە كوردستانییەكان، لەگەڵ هاپەیمانیی عێراقییە لەگەڵ ڕەوتی ئەحرار، واتە تەیاری سەدری، ئێستا سەرقاڵی كەیسە یاساییەكانن، بۆ ئەوەی لە پەرلەمانی عێراق بانگهێشتی (مالیكی) بكرێت.\n• كە وا بێ ئێستا ئیش لەسەر ڕێگەی دووەم دەكرێت؟\n- مەسەلەی لێسەندنەوەی متمانە لە لایەن ئێمەوە ئیشی لەسەر دەكرێت، كە ڕێگەی یەكەم نەهاتە دی، ئیش لەسەر ڕێگەی دووەم دەكەین.\n• ئەی ڕێگەی سێیەم چییە؟\n- وەك هەرێمی كوردستان، سیاسەتمان ڕوونە و وەكوو سەرۆك بارزانییش ڕایگەیاند، تا هێزە سیاسییەكانی عێراق بەردەوام بن لە هەوڵی سەندنەوەی متمانە لە نووری مالیكی ئێمە بە تەواوی پاڵشتییان دەكەین، لە هەر حاڵەتێكدا ئەو هێزە سیاسییانە لە ژێر هەر فشارێكدا بێ، ئەو كات وەك سەرۆك بارزانی گوتی: دەگەڕێینەوە بۆ ئەو خەیاراتانەی كە لە بەردەستدان.\n• ئەو خەیاراتانە چین؟\n- وەكوو سەرۆك بارزانی باسی كرد، خەیاراتی ئێمە، گەڕانەوەیە بۆ خەڵكی كوردستان، كە چ بڕیارێك دەدات و بە چ شێوازێكیش مامەڵە لەگەڵ عێراقدا بكەین. بەڵام بە دڵنیاییەوە هەرێمی كوردستان ناتوانێ بگەڕێتەوە بۆ كاركردن لەگەڵ ئەو سیاسەتەی كە سیستەمی دیكتاتۆرییەت بەڕێوەی دەبات.\n• بەڵام هاوپەیمانە ستراتیژییەكەی پارتی، كە یەكێتیی نیشتمانیی كوردستانە لەگەڵ ئەوەدا نییە متمانە لە مالیكی بسەندرێتەوە؟\n- ئەوەندەی ئێمە ئاگادار بین، یەكێتیی نیشتمانیی كوردستان، ڕەنگە شێوازێكی دیكەی گرتبێتە بەر، بەڵام لە ناواخنی داواكارییەكەی ئێمە، لام وابێ ئەوانیش باش تێدەگەن و نیگەرانیی خۆیان نەشاردووەتەوە بەرانبەر بەو شێوازە حكومڕانییەی كە مالیكی هەیەتی. لە هەڵوێستی یەكێتیی نیشتمانی و بەڕێز مام جەلال تێدەگەیەن و زەمینەیەكی قوڵ لە نێوان هەردوو لادا هەیە، بەو ئاڕاستەیەی كە وتاری سیاسیی كوردی لە بەغدا بپارێزرێت و ئومێدێكی زۆریش دەكەین.\n• ئەی ئەگەر مالیكی بە داخوازییەكانی كورد ڕازی بێت؟\n- ئێمە و یەكێتیی نیشتمانیی كوردستان هاوپەیمانییەكی ستراتیژیی هابەشمان هەیە، ئەمەیش لە خزمەتی خەڵكی كوردستاندایە، لەم ڕۆژانەیشدا كۆبوونەوەی مەكتەبی سیاسیی هەردوو لا دەكرێت، بە مەبەستی هەماهەنگی و گرتنەبەری ئەو رێگایانەی كە پێویستن.\n• كەی ئەم كۆبوونەوەیە ئەنجام دەدرێت؟\n- لەم ماوەیەدا ئەنجام دەدرێت.\n• ئایا ئەو كۆبوونەوەیە كاردانەوەی لەسەر شەقامی كوردی دەبێت؟\n-كۆبوونەوەكە بۆ ئەو مەبەستە نییە كە گوایە پێوەندییەكانمان خراپن، چونكە مەسەلەكە بەو شێوەیە نییە، لەبەر ئەوەی هاوپەیمانێتی بەو ئاڕاستەیە نییە جیاوازی لە بیروبۆچوونمان نەبێت، چونكە ئێمە لەسەر مەسەلە ستراتیژییەكان هاوهەڵوێستین و كاریش بۆ ئەوە دەكەین ئەو هاوهەڵوێستییە بەردەوام بێت.\nڕەنگە یەك لە هۆكارەكانی دواكەوتنی كۆبوونەوە كە پێوەست بێت بە كۆچی دوایی ڕووناك خانی دایكی بەڕێز د. بەرهەم ساڵح.\n• دەڵێن یەكێتیی نیشتمانی تكای لە پارتی كردووە، كە تاكلایانانە لە حكوومەتی عێراق نەكشێتەوە؟\n- ئەم هەواڵانە بێبنەمان، چونكە ئەگەر هەڵوێستێك وەرگرین وەك هاوپەیمانیی كوردستان وەری دەگرین، چونكە هەموو خەیاراتەكانمان خستووەتە ڕوو، هێشتا زوویشە بۆ ئەو بڕیارە، حكوومەتی عێراقیش تەنیا بە موڵكی مالیكی نازانین.\n• ئایا فشار لە لایەن ئێرانەوە هەیە؟\n- ئەم مەسەلەیە، مەسەلەیەكی تەواو عێراقییە و پێوەندی بە هەرێمی كوردستان و عێراقەوە هەیە، هیواداریین یەكێتی خۆی وەڵامی ئەو راپۆتانە بداتەوە. ئێمە پابەندین بە داخوازییەكانی خەڵكی كوردستان و لە ژێر هیچ فشارێكی ئیقلیمی و دەوڵەتییشدا نین.\n• ئایا هەڵوێستی حزبەكانی دیكەی كوردستان چۆنە؟\n- لەسەر مەسەلە ستراتیژییەكان هاوهەڵوێستین، هەڵوێستێكی نەتەوەییان نواند، بەوەی كە ڕایانگەیاند كە ئەوانیش لەگەڵ كشانەوەی مالیكین نەك لەبەر ئەوەی دۆستی پارتین، بەڵكوو ئەو ئەساسەی كە تێی گەییشتوون، كە دەستوور پێشێل دەكرێت ناتوانن لە ژێر سیستەمێكی دیكتاتۆریدا بژین، بۆیە لەو بارەیەوە سوپاسیان دەكەین.\n• هەر سەرۆكوەزیرانێكی عێراق كە دەیەوێ مافەكانی كورد پێشێل بكات، دەڵێن: سەرۆك بارزانی هەوڵی لابردنی دەدات، ئایا ئەو پڕۆسەیە چۆن دەبێت؟\n- عێراق لە دوای 2003ـوە، لە دوای ئەو موئەسەساتییە، لەسەر بنەمای ئیتحادی ئیختاری بەپێی دەستوور، ئەوەی زەمانەتی ئەو عێراقە دەكات، پڕۆسەی چەسپاندنی دیموكراتییەتە، پڕۆسەی پێكەوەژیانە، پڕۆسەی پابەندبوونە بە دەستووری عێراقەوە، پابەندبوونە بە هاوسەنگییەوە، ئێمە كە هەڵوێستێك لەسەر كەسێك یان لایەنێك وەردەگرین، دیارە هۆكارەكە پابەندنەبوونیانە بە دەستوورەوە. ئێمە وەك خەڵكی كوردستان، وەكوو دووەم نەتەوە كار دەكەین، بۆیە سیاسەتێك ئەگەر بە ئاڕاستەی دژی داخوازییەكانی كورد بێ، ئێمە ڕایدەگەیەنین.\n• باس لەوە دەكرێ كە توركیایش بە لادانی مالیكی رازی بوو؟\n- دیسان دەڵێم: مەسەلەكە تەواو عێراقییە و نایشبێ هیچ لایەنێكی ئیقلیمی بڕیار لەسەر ئەم مەسەلەیە بدات.\n• ئەی ئەوەی دەڵێت: قەتەر و سعوودیە ڕۆڵیان لەو مەسەلەیەدا هەیە؟\n- لە هەموو حاڵەتەكاندا ئێمە دەڵێین: پڕۆژەی ئێمە لە هەرێمی كوردستان، پابەندی هیچ ئەجێندایەكی ئیقلیمی نییە و نابێت.\n• زۆر كەس پێی وایە كە لە ناخەوە جوداییەك لە نێوان پارتی و یەكێتیدا هەیە، ئایا ڕاستە؟\n- مەسەلەكە رەش و سپی نییە، لە سیاسەتدا ڕەنگی ڕەساسییش هەیە، ڕێككەوتنی ستراتیژی بەو مانایە نییە، كە یەكێتی و پارتی ببنە حزبێك و وەك یەك بیر بكەنەوە، ڕەنگە دید و بۆچوونیان بەرانبەر بە سیاسەت جیاواز بێت، بەڵام پێمان وایە بۆ ئێستا و ئاییندەیش ئەو ڕێككەوتنە ستراتیژییە مەرجی بەهێزی پێگەی كوردە لە هاوكێشەكاندا، هیواخوازین پەنا بۆ هەڵوێستێك نەبەین كە زیانی بۆ ئەو یەكگرتنە هەبێ.\n• پێوەندیی پارتی لەگەڵ گۆڕاندا چۆنە؟\n- پێوەندیی پارتی و گۆڕان لە چوارچێوەی ئەو پڕۆسەیەدایە كە لە هەرێمی كوردستاندا هەیە، لە چوارچێوەی تێگەییشتنی دەستەڵات و ئۆپۆزسیۆندایە.\n• پێوەندیی پارتی لەگەڵ ئێراندا چۆنە؟\n- دیارە ئێران وڵاتێكی گەورەی ناوچەكەیە، پێوەندییەكی فراوانی لەگەڵ هەرێمی كوردستاندا هەیە، خوازیارین پێوەندییەكی هاوسەنگ لە نێوانماندا هەبێ، بە قازانجی پێشكەوتنی ئابووری و سیاسی و بەهێزكردنی ئەو پێوەندییانە بێ. هەردوو لا بڕیاری سەربەخۆمان هەبێ، هیوادارین پێوەندییەكانمان ئاسایی بمێننەوە.\n•بەڵام باس لەوە دەكرێ كە پارتی زیاتر گرنگی بە توركیا دەدات؟\n- نەخێر وا نییە. حەوت ملیار دۆلار ئاستی پێوەندییە بازرگانییەكانە لەگەڵ كوردستانی عێراقدا، واتە لە نێوان ئێمە و ئێراندا، كۆمپانیاكانی ئێران بە دووەم كۆمپانیا دێن بە ژمارە دوای توركیا.\n• ئەگەر مالیكی گۆڕدرا و كەسێكی دیكە هات لە هەمان شێوەی مالیكی و جەعفەری؟\n- ئێمە كێشەمان لەگەڵ سیستەمەكەدایە نەك كەسەكە، دەمانەوێ سیستەمەكە بگۆڕدرێ، لەسەر بنەمای سیاسەتی هاوسەنگیی سیاسی بێت لە عێراقی تازەدا، هەر كەسێك بێت لە دەرەوەی دەستوور و ئەم سیاسەتە بێ، هەوڵی گۆڕینی دەدەین.\n• ئایا پارتی لە داهاتوودا چۆن مامەڵە لەگەڵ حزبە سیاسییەكاندا دەكات؟\n- ئێمە وەكوو پارتی رامانگەیاندووە، كە پێوەندییەكی هاوسەنگمان لە نێواندا هەبێ، چ ئەوانەی لەناو دەستەڵاتن و چ ئەوانەیش كە لە دەرەوەی دەستەڵاتن، چونكە سیاسەتی پارتی ئەوە بووە كە ئاشتیی كۆمەڵایەتی بەرجەستە بێ و خۆمان بە تەنیا نازانین مادام فرەحزبی لە كوردستاندا هەیە، كە ئێمە شانازیی پێوە دەكەین. پارتی شانازیی بەوەوە دەكات كە بەشی شێری هەبوو لە قوربانیدان بۆ پاراستنی ئەو فرەحزبییە، بۆیە هەمیشە بەچاوی ڕێزەوە تەماشای هەموو هێزە سیاسییەكان دەكات.\nله سایتی هه‌ولێر


شاری پزیشکیی فاروق ئامانجی دەستەبەرکردنی چاودێرییەبە کواڵیتی بەرز کە پێشکەش دەکرێ لە ژینگەیەکی ئارام و پاکژ بە بەکارهێنانی پێشکەوتووترین تەکنەلۆژیا.\nئەگەر ناتوانی لە کاتی خۆتا بێی، تکایە بە زووترین کات پەیوەندی بکە بە بەشی پەیوەندیدارەوە.\nئەو زانیاریانە چین کە دەبێ پێشکەشیان بکەم؟\nئاگاداری بدە بە پزیشک، پەرستار، دەرمانساز یان یاریدەدەری دەرمانساز ئەگەر هەر هەستیارییەکت هەبوو؛ لە یەکەم سەردانتدا بۆ شاری پزیشکی فاروق.\nلە کاتی گەیشتنت بۆ خەستەخانە بۆ یەکەم جار،پێویستت بە ناو داخڵکردن هەیە. تکایە نیو کاژێر پێش کاتەکەت ئامادە بە.\nچی ڕوو دەدات لە کاتی بینینی پزیشکەکەم یان مانەوەم لە قاوش؟\nچۆنیەتی ناو نووسین یان ڕاوێژکارییەکات پەیوەستە بە جۆری سەردانکردنەکەتەوە؛ ئایا هاتوویت بۆ کلینیکە دەرەکییەکان یان مانەوە لە چاودێری ڕۆژانە یان وەک نەخۆشێکی داخڵکراو لە قاوش.\nناونووسین لە کلینیکەکان\nناو نووسین لە چاودێری ڕۆژانە\nنەخۆشە داخڵکراوەکان کەسانێکن چارەسەرکردنیان پێویستی بە مانەوە هەیە لە خەستەخانە. لەوانەیە داخڵبکرێیت بۆ خەستەخانە بۆ پێدانی چارەسەری پلانکراو یان وەکو حاڵەتێکی کتوپڕ کە پێویستی بە چاودێری و پشکنین هەبێت.\nپلانی چارەسەری تایبەتیت لەلایەن تیمێکی خاوەن پسپۆری هەمەجۆرەوە کە پێک هاتووە لە کەسانی خاوەن پسپۆری و ئەزمون لە بوارە جیاجیا کاندا.\nشاری پزیشکیی فاروق شانازی بەوەوە دەکات کە گشتگیرە لە ڕووی کۆمەڵایەتی و ڕۆشنبیرییەوە وە هەستیارە بۆ پێداویستی نەخۆشەکانی و هاوەڵاتیان. کارمەندەکانمان چاودێری پێشکەش دەکەن لە ژینگەیەکی پڕ لە ڕێز. خۆشحاڵین بە پشتگیریتان بۆ یارمەتیدانمان لە پێشکەشکردنی خزمەتگوزاری کاریگەر لە ژینگەیەکی ئارام و پشتگیر. ژینگەیەک کە دوورە لە هەراسان کردن و تووند و تیژی، پێویستی هەموو ئەوانە دەستەبەر دەکا کە دێنە لامان.\nئێمە لە خەستەخانەیەکین کە جگەرەکێشانی تێدا نییە. جگەرەکێشان بە هەموو شێوەیەک قەدە‌غەیە لە شوێنی کارەکانمان و لە ئۆتۆمبێلەکانمان و نزیکی دەرگاکانی هاتنە ژوورەوە و لە هەموو شوێنەکانی تردا.\nهەموو كارمەندێکی شاری پزیشکیی فاروق پێويستە باجی تایبەتی خۆی پێوەبێت وە ئامادە بێت بۆ پێشکەشکردنی يارمەتيى لە کاتی پێويستدا.\nبۆ ئەو سەردانکەرانەی کە خاوەن پێداویستی تایبەتن\nکافتریایەک بەردەستە بۆ نەخۆشەکان و میوانەکانیان.\nئێمە ژەمی نانی بەیانی و نیوەڕۆ و ئێوارە دەستەبەر دەکەین بۆ نەخۆشەکانمان و هاوەڵەکانیان.\nخزمەتگوزاری ئینتەرنێتی بێ بەرامبەر پێشکەشی ئەو نەخۆشانە دەکەین کە لە قاوش ماونەتەوە.\nئامێری پارە ڕاکێشان\nئۆفیسی ئاڵوگۆڕکردنی پارە هەیە بەرامبەر کافتریا.\nچۆن ڕێ لە هەو کردن دەگیرێت لە نەخۆشخانەکە؟\nشاری پزیشکیی فاروق پابەندە بە دەستەبەرکردنی ژینگەیەکی ئارام و پاکژ کە بەرگری لە تەندروستی نەخۆشەکان و سەردانکەرانیان و کرێکارانی چاودێری تەندروستی بکات لە هەوکردن. بە شێوەیەکی تایبەت گرنگی دەدەین بەو نەخۆشانەی کە شێرپەنجەیان هەیە یان حاڵەتی تر کە بەرگری لەش تێیدا لاواز دەبێ.\nتیمێکی تایبەتمان هەیە کە ئەرکی نەهێشتنی هەموو لایەنەکانی هەوکردنی گرتۆتە ئەستۆ.\nئەگەر داخڵکرایت لە قاوش، تکایە ئەو دەرمانانە بێنە لەگەڵ خۆت کە ڕۆژانە دەیخۆی. ئەگەر هاتی بۆ ناونووسین لە بەشی کلینیکەکان یان چاودێری ڕۆژانە، تکایە ناوی ئەو دەرمانانە ئامادە بکە کە دەیخۆی و ئەو ڕەچەتانی دووبارە دەبنەوە یان ئەو خشتانەی تایبەتن بە بیر خستنەوەت بۆ خواردنی دەرمانەکانت.\nپێداویستییەکانی خۆشتن و جلی نوستن\nکحول و ماددە هۆشکەرەکان\nدەتوانم کەسێک بێنم لەگەڵ خۆم؟\nپێشوازی دەکەین لە هێنانی هاوڕێیانت یان یەکێ لە ئەندامانی خێزانەکەت بۆ خەستەخانە. زۆر لە نەخۆشەکانمان دڵ خۆش دەبێ بە هێنانی هاوەڵيک، بە تایبەتی ئەگەر یەکەم سەردانیبێ بۆ خەستەخانە.\nئەگەر لە بەشی قاوش داخڵکرایت، دەبێ ئەو دەرمانانەی کە بۆت نوسراوە و دەیخۆی بهێنیت لەگەل خۆت بۆ خەستەخانە. ئەگەر دەرمانەکانت گونجاوبێت وە پزیشکی چارەسەرکارت لە شاری پزیشکیی فاروق بیەوێت بەردەوامبیت لەسەری ئەوا ئەو دەرمانانەت بۆ بەکاردێ لە کاتی مانەوەت لە خەستەخانە.\nپێش چوونە دەرەوەت لە خەستەخانە، چەند شتێک هەیە کە پێویست دەکا بیانکەی.\nدڵنییا بەرەوە لە وردەکارییەکانی گەڕانەوەت بۆ ماڵەوە، وەکو پلانی گەشتەکەت یان مانەوەی خزمێکت یاخود هاوڕێیەکت لەگەڵتدا ئەگەر پێویست بکات.\nدڵنییا بەرەوە لە وەرگرتنی ئەو دەرمانانەی کە دەبێ بیبەیتەوە لەگەڵ خۆت بۆ ماڵەوە، وە لە تێگەیشتنت لە ڕێنماییەکانی کە لەسەر قوتوەکە نووسراوە.


هەینی, 09. 11. 2012\tفازیل سوڵتان په‌نا ـ فینلاند\nئه‌ی "باکووره" پڕ ئازاره‌که‌م\nده‌یان ساڵه، فرمێسک و خوێن، هه‌ڵ ده‌ڕێژین\nده‌یان ساڵه، تۆپ و زنجیر،\nئاگر و گڕ، له گه‌رووی ئه‌ژدهاکه‌ی پڕ تاواندا،\nده‌یان سه‌رۆک، پێ به زنجیر\nپه‌ت کران و خوێنیان ڕژا.\nنه ده‌ریاکه‌ی مه‌ڕمه‌ڕه،\nنه لووره‌ی گورگه‌که‌ی ئه‌نکاره!\nنه شه‌ست تیرو، نه فڕۆکه،\nدڵنیا به، چۆک دا ناده‌ن، به‌م گه‌له.\nئه‌ی"باکووره" پڕ ئازاره‌که‌م\nئه‌مڕۆ من و ، هه‌موو شارم\nله گه‌ڵ تۆ داین به په‌یمانم.\nگه‌ر ناتوانم به جه‌سته‌که‌م،\nخوێنم بکه‌م به قوربانت.\nنووکی پێنووس وا ڕوو ده‌که‌م\nنه‌شته‌رێک بێ، بۆ، دڵی دوژمنانم.\nئه‌ی "باکووره" پڕ، ئازاره‌که‌م\nگیان فیدام بۆ نیشتمانم


لەزیندانیشدا پێشمەرگه بوون! – کوردستان و کورد\nلەزیندانیشدا پێشمەرگه بوون!\nبەرواری بڵاو کردنەوە 2017/08/09\nسیاسه‌تی زه‌بروزه‌نگ نواندنی کۆماری ئیسلامی بە درێژایی مێژووی خۆی زۆر لاوی کوردی هان داوە که مەرگی سەربەرزانە له پێناو ژیانێکی سه‌ربه‌ستیدا بە بایەختر بزانن تا به چۆک‌داهاتن له به‌رامبه‌ریدا. هه‌گبه‌ی شاخ و شۆڕش ئەمجارەیان باس له چوار پێشمه‌رگه‌ی ئه‌و کوردستانه دەکا کە چۆن بە فیداکاری و بەرگریی خۆیان چۆکیان بە ویست و بڕیاری دوژمن دادا.\nرێژیمی کۆماری ئیسلامی هه‌میشه له‌مه‌یدانی کرده‌وه و له‌به‌رامبه‌ر هێزی پێشمه‌رگەدا زه‌بوون و داماو بووە، بۆ قەرەبووکردنەوەی ئەمەش په‌نای بۆ زۆر شتی دیکە بردوە، وه‌ک به‌زۆر چه‌کدارکردنی خه‌ڵكی گونده‌کان و درووستکردنی سیخور بۆ ئەوەی بتوانێ زه‌بر له هێزی پێشمەرگە بوه‌شێنێ.\nماوەیەک بوو حیزب بڕیاری دابوو بۆ پێوەندیی بەردەوامی هێزی پێشمەرگە و خەڵک لە نێوخۆی کوردستان تیمی تەشکیلاتیی کادرە بە ئەزموونەکان لە ناوچەکاندا لە گەڕان و جەولەدا بن.\nچوار کادری لێوه‌شاوه و له‌کڵ‌ده‌رهاتووی ناوچەی پیرانشار بۆ یەک لەو ئەرک و مەئمورییەتانە لەو ناوچەیە دیاری کرابوون. عه‌بدوڵڵا ته‌به‌رزه، سه‌لاح خزرپور، مراد ره‌حیمزاده و ئیدریس هورمزی ئەو چوار کەسە بوون کە بە بەرنامەی وردی کار و تێکۆشانی سیاسی و نیزامی و تەشکیلاتی خۆیان بۆ ئەو ئەرکە ئامادە دەکرد و دواجار له کۆتایی مانگی خه‌رمانانی ساڵی 1378دا به‌ره‌و قووڵایی خاکی کوردستان وەڕێکەوتن.\nئەو تیمە بە قەبارە بچووک بەڵام بە بیروباوەڕ لە بننەهاتووی پێشمەرگە له گەڕانی خۆیان لە ناوچەکەدا زۆر کاریان کرد، ڕوویان لە هەرجێیەک دەکرد باوەشیان بۆ ئاوەڵا بوو، ئەوان لە دیدار و چاوپێکەوتنەکانیان لەگەڵ خەڵکدا ماهییەتی سیاسەتەکانی رێژیمیان بۆ ڕوون دەکردنەوە، لە نێو خەڵکەکەدا کاری ڕێکخستنیان دەکرد و تامەزرۆیی ڕوح و تاسەی خۆیان و خەڵکیان بە ئاوێتەبوونیان لەگەڵ یەکتری دەشکاند.\nڕۆژی 14ی ره‌زبه‌ری ساڵی 1378، ئەوان له گوندی قه‌ڵاتی نه‌ڵێنی ناوچه‌ی مه‌نگوڕانی پیرانشار بوون. ئەوان کە رێگایه‌کی دووریان بڕیبوو، بێ خشپه و بێ هەست و خوست هه‌نگاویان ده‌نا بۆ ئەوەی نەکا به‌کرێگیراوان و رایەڵکەی سیخوڕەکانی دوژمن هه‌ست به‌بوونیان بکەن. لە ماوەی ئەو دوو حەوتوویەدا دووهەم جار بوو ئەوان دەچوونە ئەو گوندە، ئەوەش بۆ جێبەجێکردنی ئەرکێک بوو کە بەرپرسانی سەرووی حیزب پێیان سپاردبوون. نیوه‌شه‌و بوو گەیشتنە جێی مەبەست و دەنگیان له په‌نجه‌ره‌ی ئه‌و ماڵه هێنا که دەبوا چووبان. ژنی ماڵێ کە دەیانناسێ پێیان دەڵێ مێردەکەی لە ماڵێ نییە و با کاتێکی دی بێنەوە، ئەوانیش کە لە بوونی خاوەن ماڵ لە ماڵێ بە شک و گومانن، نایانەوێ ئاوەدانی بەجێبڵن و بۆ ئەوەش لەو کاتەدا کەسانی دی هەست بە بوونیان و هاتنیان نەکەن؛ هەروەها بۆ پشوودان و پاشان جێبەجێکردنی ئەرکەکەیان ڕێی ماڵی شەهیدێکی حیزب دەگرنە بەر کە هەردەم وەک قەڵای خۆڕاگری لە پشتی حیزبەکەیان و هاوسەنگەرانی ڕۆڵە شەهیدەکەیان بوون.\nئەوەی لەو نێوەدا پێشمەرگەکان هەستیان پێنەکردبوو ئەوە بوو کە چەند به‌کرێگیراوێکی خاین بە نیشتمان و زید بۆ خەڵاتەشڕەیەکی نۆکەری چاویان بەسەریانەوە بووە و شوێنپیی هەڵگرتوون. پێشمەرگەکانی حیزب دڵنیا لە شوێنی مانەوەیان و حەساوە لە ئامێزی گەرمی خاوەن ماڵدا بەرنامەی کاریی ڕۆژانی داهاتوویان دادەڕشت. لەولاش داڵاشەکانی سپای پاسداران و ئیدارەی ئیتلاعات بوون کە بە ئاگاداربوون لە حزووری ئەو پۆلە پێشمەرگەیە پیلانیان بۆ زەبرلێدان و لەداوخستنیان دادەنا.\nسبەی قاوڵتوون چەند ماشێنێکی سپای پاسداران هاتنە نێو گوندەکە و هێمنیی ئاواییان شێواند، پێشمەرگەکان دەست لەسەر چەک ئامادەی ڕووبەڕووبوونەوە لەگەڵ هەرچەشنە ڕووداوێک بوون، بەڵام هێزەکانی سپا پاش ماوەیەک لە ئاوایی وەدەرکەوتن و ئەوەش جۆرێک دڵنیایی پێدان کە بە شوێنیان نەزاندراوە، بەڵام مەخابن کە ڕاپۆرتی سیخوڕ و ناحەزانی گەل کاری خۆی کردبوو.\nنیوەڕۆی هەمان ڕۆژ هێزێکی زۆری ئیتلاعاتی پیرانشار و ورمێ دەڕژێنە نێو گوند و بە سەدان چەکدار دەوری ئەو ماڵە دەدەن کە پێشمەرگەکانی لێن. ڕۆڵە بوێر و چاونەترسەکانی گەل و نیشتمان کە گەلێ ڕۆژ و ساتەوەختی ئاوایان دیبوو، خۆیان بۆ تاقیکارییەک و تۆمارکردنی سەروەرییەکی دیکە ئامادە کردبوو؛ ئەگەرچی دەیانزانی ڕۆژێک و ئەزموونێکی زۆر سەختیان لەبەردەم دایە.\nپێشمەرگەکان دەیانزانی خەڵکی ئاوایی چەندەیان بۆ بەپەرۆشن، بەڵام چ یارمەتییەکیان لە دەست نایە، دەشیانزانی کە ڕۆژی هەڵمەت و سەلماندنی سەرکەوتنی ئیمان و باوەڕە بە سەر ژمارەی هێزدا، بۆیە لە کاتێکدا پەیتا پەیتا جاشەکان داوای خۆبەدەستەوەدانیان لێدەکردن، پێشمەرگەکان ئاگری فیشەکیان بەسەردا باراندن و پێیان گوتن ئامادەن بە هەڵۆیی لە ژیان بێبەش بن، نەک قاڵاوئاسا بە درێژایی تەمەن ڕووڕەش بن…\nشەڕ دەستی پێکرد، شەڕی ماڵ بە ماڵ لە ئاواییەکی بچووکدا، شەڕی ڕووناکی و تاریکی، شەڕ لە نێوان باوەڕی ڕەوا و دەسەڵاتی ئەهریمەن، لە نێوان هێزێکی پۆشتە و پەرداخی دوژمنی داگیرکەر و چوار پێشمەرگەی بە ئیمان کە ئێستا ئیدی دوای سەعاتێک بەرەنگاری هەر چواریان بریندار و شەکەت ببوون، بەڵام بە زاماریش لە پێ نەدەکەوتن و هەدایان نەدەدا.\nمراد سەرباقی ئەوە کە برینی قورسی هەڵگرتبوو، چەکەکەی لە دەستی پەڕی. ئەو دەیزانی کە نابێ بەدیل بگیرێ و توانای نەبوو خۆی بگەیەنێتە چەکەکەی و فیشەکێک لە خۆی بدا. سەلاح خۆی گەیاندێ و گوتی تاقەت بێنە. مراد چاوێکی پڕ لە تکا و پاڕانەوەی بڕییە هاوڕێکەی و گوتی «با ده‌ست دوژمن نه‌که‌وم، تکایە شه‌هیدم بکه.» ئەوەی گوت و دواهەناسەی دا…\nنارنجەکێک فرێ درایە سەنگەرەکەی عه‌وڵا. ئەو زۆر بوێرانە پڕی دایە تا بۆ دوژمنی باوێتەوە، بەڵام مەخابن نارنجەک تەقییەوە و دەستی عەوڵای هەلاهەلا کرد. ئەو ئەگەرچی هێشتا هەناسەی دەدا، بەڵام هەموو چاوی پاڕانەوە بوو کە هاوڕێیانی شەهیدی بکەن و نەکا بە زیندوویی بکەوێتە بەر دەستی دوژمن…\nسەلاح و ئیدریس مابوون. ئەوان بە برینداری هەم شەڕیان دەکرد و هەم چاوێکیان بە هاوڕێ لەپێکەوتووەکانیان بوو. شەو داهاتبوو، بەڵام شەڕی نابەرامبەری هێزێکی هەتا ددان پۆشتە و پەرداخ لەگەڵ دوو پێشمەرگەی بریندار هەروا درێژەی هەبوو. سەلاح و ئیدریس فیشکەیان پێ نەما و چەکەکانیان بێدەنگ بوون. کات بۆ داڵاشەکان ڕەخسابوو. بە پڕتاو هێرشیان کردنە سەر. عه‌وڵا هێشتا گیانی تێدا مابوو. لێو بەبزە وێنه‌ی منداڵه‌کانی گرتبووە دەستە ساغەکەی و لێیانی دەڕوانی. جاشێک گەیشتە سەری و بە دەمانچە فیشەکێکی نا بە سەرییەوە و شەهیدی کرد. سەلاح و ئیدریس بە برینداری بە دیل گیران و بە ڕاکێش ڕاکێش و سووکایەتیی زۆر و بە دەست و پێ بەسراوی بردیانن.\nحەماسەی ئەو چوار هەڵۆیەی شاخ و بەندەکانی کوردستان لەو شەڕە نابەرامبەرەدا هێشتا تەواو نەببوو. دوو کەس لەوان شەهید ببوون، دوو هەڵۆکەی دیکەش بە پێکراوی کەوتبوونە بەردەستی جەلاددەکان. لێرە بە دوا لاپەڕەیەکی دی لە ژیانی سەلاح و ئیدریس هەڵدەدرێتەوە. نە ئەشکەنجەی بەردەوام و نە هەموو ڕۆژێ تەشەناکردنەوەی برینەکانیان چڕژێک ناخاتە سەر ئیمان و باوەڕیان. ئەوان بە ئیلهام لە شەهیدبوونی مراد و عەوڵای هاورێ و هاوسەنگەریان و وەک وەفایەک بۆ هەموو شەهیدانی دیکەی نیشتمانەکەیان، هەروەها بە ئیمان بە پیرۆزی و ڕەوایی خەبات و ئامانجەکانیان هەموو هەوڵی دوژمنی قین لە دڵیان بۆ وەرگرتنی زانیاری و نهێنییەکانی حیزب و ئەو گەشتەیان نەزۆک هێشتەوە. کاتێکیش خرانە بەندیخانەوە هەروا خۆنەویست و خۆڕاگر بەدەم چارەنووسیانەوە چوون.\nئەوان کە ڕێبازی ژیانی ماناداریان هەڵبژاردبوو، لە بەندیخانەشدا و لە کاتێکدا سێبەری دار و تەنافیان لەسەر خۆیان هەست پێدەکرد، ئامادە نەبوون تا دوا ساتی ژیانیان واز لەو ئامانجە بهێنن، بۆیە لە زیندانی بێدادیش‌دا نەسرەوتووانە بوونە هێمای خۆڕاگری و پەیامی خەبات و تێکۆشان.\nدوای نیزیک بە شەش ساڵ مانەوە لە زیندان، تەماح‌وەبەرنان و بەرتیلخۆریی کاربەدەستانی زیندان دەرفەتێکی رەخساند کە بۆ چەند رۆژێک مەرەخەسییان بدرێتێ، ئەوەش بەس بوو بۆ ئەوەی ئەو دوو ڕۆڵە کوردە دەسبەجێ خۆیان بگەیەننەوە مەتەرێزی خەبات و وەفای خۆیان بۆ هاوڕێیانی شەهیدیان لەو حەماسەیەدا بنوێنن و درێژەدەری ڕێگایان بمێننەوە.\nسەرچاوە: ڕۆژنامەی کوردستان ژمارە ٧٠٧.


ئێران لە بەرانبەر گەماڕۆکانی ئه‌مریکا خۆڕاگر ده‌بێت - Mehr News Agency\n14 sermawezê 2018 - 11:44\nNews Code 23032\nئێران لە بەرانبەر گەماڕۆکانی ئه‌مریکا خۆڕاگر ده‌بێت\nسەرۆکی ئەنجومەنی ستراتیژیکی پەیوەندی دەرەوەی ئێران بە فڕانس ۲٤ی وتی: لە بەرانبەر گەماڕۆکان خۆڕاگری دەکەین.\nبە ڕاپۆرتی ئاژانسی مێهر، سەید کەماڵ خەڕازی، سەرۆکی ئەنجومەنی ستراتیژیکی پەیوەندی دەرەوەی ئێران لەگەڵ فڕانس ۲٤ باسی بڕێک بابەتی ئێران و جیهانی کرد.\nئەو سەبارەت بە گەماڕۆکانی ئەمریکا وتی: گەماڕۆکان خەڵکی ئێران لە پیرەوە تاکوو منداڵی کردووەتە ئامانج و بێجگە لە خۆڕاگری ڕێگەیەکی دیکەمان نییە. ئێران تاکوو ئێستە خۆڕاگری کردووە و لە بەرجام ماوەتەوە.\nخەڕازی سەبارەت بە دەرنگ وڵامدانەوەی ئەورووپاییەکان بە ئێران سەبارەت کردنەوەی ڕێڕەوی بانکی زیادی کرد: ئەوان بەڵێنیان دا سیستمەکەیان جێبەجێ دەکەن. ئێمەش بڕوامان کردووە. ئەوە ئێران نییە لەمبارەوە دەبێت پرسیاری لێ بکرێت بەڵکوو ئەوان دەبێت وڵام بدەنەوە.\nئەو سەبارەت بە تۆمەتی دانمارک و فەڕەنسا کە ئێران لە دوای کاری تیرۆریستی بووە، رایگه‌یاند: گومانی تێدا نییە کە دوژمن بۆ تێکدانی پەیوەندی هەر دوولا هەوڵ دەدەن، لامان وایە کە ئەمە پیلانە، بە تایبەت کە ئەورووپا ئەم زانیاریانەی لە ئیسڕائیل وەرگرتووە و ئەمەش تەنیا تۆمەتە نەک هیچی دیکە. پرسیاری سەرەکی ئەوەیە کە فەڕەنسا بۆ ڕێکە بە چالاکی گرووپێک دەدات کە ۱۷ هەزار ئێرانی تیرۆر کردووە؟\nسەرۆکی ئەنجومەنی ستراتیژیکی پەیوەندی دەرەوەی ئێران وتی: ڕێبەری هەمیشە بەتەواوی لە پشتی دەوڵەتەکان بووە ڕۆحانیش درێژە بە کارەکانی خۆی دەدات.\nهەواڵنێرەکەی فڕانس ۲٤ سەبارەت بە ئامانجی گەماڕۆکانیش پرسی، ئایا دوای شکستی داعش لە عێراق و سووریا هیچ هۆکارێک بۆ مانەوەی ئێران لەم وڵاتانە ماوە؟\nخەرازی وتیشی : ئێمە لە سەر داوای دەوڵەتەکانی عێراق و سووریا لەم وڵاتەین و داعش گەشتبووە نزیک سنوورەکانی ئێران و دەبوایەت خۆڕاگریمان بکردایەت. حزبۆڵاش سەرقاڵی بەرگری لە لوبنانە. گومانیشی تێدا نییە کە ئێمە لە پڕۆسەی ئاشتی یەمەن پشتیوانی دەکەین و حوسییەکان تەنیا لە دوای پشکی سیاسی خۆیان لە یەمەنن.\nئەو سەبارەت بە عەرەبسانیش زیادی کرد: عەرەبستان هەمیشە لە دوای پشتیوانی کردن لە تیرۆر بووە. ئێمە دەتوانین بۆ گەیشتن بە دۆخێکی باشتر لەگەڵ ئەوان گفتوگۆ بکەین. گومانی تێدا نییە ئێمە لە دانوستان لەگەڵ عەرەبستان و وڵاتانی دیکەی ناوچەکە پێشوازی دەکەین.


بەرهەم ساڵح نامەیەکی لە پاپای ڤاتیکانەوە پێگەیشت – لڤین پرێس\nباڵیۆزی دەوڵەتی ڤاتیکان لە عێراق، ئەمرۆ نامەیەکی پاپا فرانسیسی گەیاند ە سەرۆک کۆماری عێراق و تیادا سوپاس و پێزانینی خۆی بۆ عێراق دەربڕیوە بۆ ئەو ئامادەکارییە گەورەیەی لە کاتی سەردانەکەی بۆ عێراق کرابوو.\nمیتجا لسکوفار،ئەمڕۆ نامەیەکی پاپا فرانسیسی گەیاندە بەرهەم ساڵح، سەرۆک کۆماری عێراق باڵیۆزی ڤاتیکان سڵاوی تایبەتی پاپا گەیاندە سەرۆک کۆماری عێراق.\nھاوکات باڵیۆزی ڤاتیکان نامەیەکی لە پاپای ڤاتیکانەوە گەیاندە سەرۆک کۆمار کە تیایدا سوپاس و پێزانینی خۆی بۆ گەل و حکومەتی عێراق دەربڕیوە بۆ ئەو ئامادەکارییە گەورەیە و پێشوازییە گەرمەی کە لە کاتی سەردانەکەی بۆ عێراق کرابوو.\nپاپا لە نامەکەیدا جەختیکردووەتەوە لەوەی عێراق بە شارستانی و رۆشنبیری و مێژووە دێرینەکەی دەتوانێ رۆڵی کاریگەر بگێرێت بۆ یەکلاییکردنەوەی پرسە گرنگەکانی ناوچەکە و جیھان.\nئاماژەی بۆ ئەوەشکردووە فرە رەنگی ئاینی و رۆشنبیری و نەتەوەیی ھۆکارێکی گرنگە بۆ بەھێزکردنی پێکەوەژیان لە عێراق، پشتیوانی تەواوی خۆشی بۆ عێراق و گەلی عێراق لە چەسپاندنی ئاشتی و ئاسایش و ئارامی دووپاتکردووەتەوە.\nھاوکاتسەرۆک کۆماری عێراق ئاماژەیکرد بە گرنگی ئەو سەردانەی کە پاپای ڤاتیکان ئەنجامیدا بۆ عێراق لە مانگی رابردوو و بەسەرکردنەوەی شارەکانی بەغداد و نەجەف و زیقار و هەولێر و موسڵ، ستایشی پشتیوانی و گرنگیدانی بەردەوامی پاپای کرد بۆ گەلی عێراق.\nیاسای بودجە رەوانەی سەرۆکایەتی کۆمار کرا


پۆلیسی سلێمانی هۆشداری لە یارییە ئاگرینەكان دەدات – تۆڕی میدیایی خەڵک\n2018/12/31 - 5:36 PM\nلەچوارچێوەی ئامادەكارییەكانی بۆ شەوی سەری ساڵ، پۆلیسی پارێزگای سلێمانی هێزەكانی دەخاتە حاڵەتی ئامادەباشییەوە و هۆشداریش لەفرۆشتن و بەكارهێنانی یارییە ئاگرینەكان دەدات، بەڕێوەبەری پۆلیسی پارێزگاكەش دەڵێت: “هەر دوكانێك یاری ئاگرین بفرۆشێت، ڕووبەڕووی دادگا دەكرێتەوە” و پەیامێكیش ئاڕاستەی هاوڵاتیان دەكات.\nعەمید ئاسۆ شێخ تەها، بەڕێوەبەری پۆلیسی پارێزگای سلێمانی لەلێدوانێكدا ڕاگەیاندووە؛ لەشەوی سەری ساڵدا هەموو هێزەكانمان بەجلی قانونی و مەدەنییەوە لەحاڵەتی ئامادەباشیدا دەبن، لەسەرجەم گەڕەك و كۆڵانەكان و شوێنە سەرەكی و گشتییەكانی شاری سلێمانی ئامادەیمان هەیە، بۆئەوەی هاوڵاتیان بتوانن ئەم شەوە بەخۆشی ببەنەسەر.\nلەبارەی یارییە ئاگرینەكانیشەوە، عەمید ئاسۆ شێخ تەها، وتی؛ “یارییە ئاگرینەكان قەدەغەیە و هەر دوكانێك ئەو یاریانە بفرۆشێت دەستی بەسەردا دەگیرێت و ڕووبەڕووی دادگا دەكرێتەوە، هەروەها بەدەست هەركەسێكیشەوە ببینرێت لێی وەردەگیرێت”.\nبەڕێوەبەری پۆلیسی پارێزگای سلێمانی جەختیشی لەوەكردەوە، “لەپێناو زیاتر پاراستنی سەروماڵی هاوڵاتیان، هەموو بنكە و مەركەزەكان لەسنوری خۆیان دەوریەیان دەبێت بەپیادە و ئۆتۆمبێلیش”.\nعەمید ئاسۆ داوا لەهاوڵاتیانیش دەكات هەروە كچۆن بەردەوام هاوكاری هێزەكانیان بوون لەو شەوەشدا هاوكاربن، ئەگەر دیاردەیەكی دزێو و نەخوازراو و ناشارستانیان بینی پەیوەندی بەم ژمارانەوە بكەن (100، 104،105) بۆئەوەی هێزەكانیان بە هانایانەوە بچن.\nپۆلیسی سلێمانیسەری ساڵی زایینیيارى\nهەواڵگری ئیسڕائیل باس لە هەژموونی ئێران دەكات لە عیراقدا


ئێران بەبەرزکردنەوەی مەودای موشەکەکانی هەڕەشە لەئەوروپا دەکات\nتشرینی دووەم 30, 2021\nکانونی دووەم 01, 2018\nلەماوەی ڕابردوودا فەرەنسا داوایی لەوڵاتانی ئەوروپا کردوە دایالۆگێک بۆ پرسی موشەکە بالیستیەکیەکانی ئێران ڕێکبخرێت، ئێران نەک هەر گفتوگۆکردن لەسەر ئەو پرسە و سنوردارکردنی موشەکەکانی ڕەتدەکاتەوە بەڵکو هەڕەشەی بەرزکردنەوەی ئاستی مەودای دووری موشەکەکانیشی دەکات.\nلەڕاپۆرتێکی (ئەشەرق‌لئەوسەت)ی بەشی ئینگلیزیدا هاتوە، (جەنەڕاڵ حوسێن سەلامی) جێگری فەرماندەی سوپای پاسداران هەڕەشەیکردوە کە تاران مەودای موشەکە بالیستیکیەکانی\nبەپێی تەلەفزیۆنی ئاژانسی هەواڵی (تەنسیم)، (سەلامی) ئاماژەی بەهەڕەشەکردن لەئەوروپاکردوە ئەگەر مەترسی بێ بۆ سەر تاران و لەو باریەوە گوتی، تاوەکو ئێستا واهەستدەکەین ئەوروپا هەڕەشەنەبێ، بۆیە مەودای موشەکەکانمان بەرزنەکردۆتەوە. بەڵام ئەگەر ئەوروپا بیەوێت هەڕەشەمان لێبکات ئەوا مەودای موشەکەکانمان بەرزدەکەینەوە.\nهەروەها ئاماژەی بەوەشداوە کە ئێران لەبەرنامەی موشەکیەکەی گەرەنتی پاراستن و، ئاسایش و سەلامەتی دابیندەکات، بۆیە ئەو بەرنامەیە دەپارێزێت وەکو زامنی ئاسایش و سەربەخۆیی و دیبلۆماسی ئێران. وە ئێران هەرگیز گفتوگۆ لەبارەی توانا بەرگرییەکانیەوە ناکات چونکە هەر دانیشتن و گفتوگۆیەک لەو بارەیەوە مانای خۆبەدەستەوەدانی ئێران دەگەێنێت.\nئێران بۆ پاراستنی دەسەڵات و بەرژەوەندییەکانی خۆی چەندین بەرەی شەڕی لەوڵاتانی ناوچەکەدا کردۆتەوە کەبەرگری لە سیاسەت و بەرژەوەندییەکانی ئێران دەکەن. بەپێی ڕاپۆرتەکە (محمەد عەلی جەعفەری) فەرماندەی سوپای پاسداران لەحەفتەی ڕابردوودا ئەوەی ئاشکراکردوە کە ئێران چەندین هێڵی بەرگری هەیە لەوڵاتانی ناوچەکەدا کە مەترسیەکان لەسەر ئێران و بەرژوەندییەکانی ناهێڵن و زامنی دواڕۆژی ئێران لەناوچەکەدا دەکەن. هەروەها ئاماژەی بەوەداوە کە شەڕی سووریا شێوەیەکی ئایدۆلۆژی هەیە و هێڵەکانی بەرگری ئێران بەدیدەکرێن لەوڵاتانی ناوچەکەدا لەوانە (حیزبوڵا) لەلوبنان و، (حەشدی شەعبی) لەعێڕاق و، (حوسیەکان) لەیەمەن و، هەروەها چەند گروپێک لەوڵاتانی دیکەشدا.\nهەر لەسەر ئەو بابەتە، لەڕاپۆرتێکی (تەلگراف) دا هاتوە، جێگری فەرماندەیی سوپای پاسداران ئاماژەی بەوەداوە کە لەئێستادا توانای دوور مەودایی موشەکەکانی ئێران (٢ هەزار) کیلۆمەتر دەبڕێ، بەڵام ئەگەر پێویست بکات ئەوا ئەو مەدوایە بەرزتردەکەنەوە. هەروەها (سەلامی) گوتیشی، ئەگەر ئەو مەدوایەمان بۆ ئەوەندە سنوردارکردوە لەبەر نەبونی توانایی تەکنۆلۆجیای ئێران نیە،\nبەڵکو ئێمە بەدوای ستراتیژی خۆامن دەکەوین.\nشیاوی گوتنە، فەرەنسا داوایکردبوو کەدایالۆگێک بۆ پرسی بەرنامەی موشەکە بالیستیەکانی ئێران ڕێکبخرێ و، دانوستاندن لەسەر ئەو پرسە جیابکرێتەوە لەڕێکەوتنی ساڵی (٢٠١٥) ەدا، وە\nئێرانیش ئەوەی ڕەتکردۆتەوە و بەبەردەوامی ئەوە دوپاتدەکاتەوە کە لەسەر مافە بەرگرییەکانی دانوستاندن ناکات.\nئێران لەڕێگای گروپە چەکدارەکانەوە کە لەوڵاتانی دیکەی ناوچەکەدا پاڵپشتیان دەکات تۆمەتبار دەکرێ بەدابینکردنی چەک و پێداویستیەکانی سەربازی و دارایی بۆیان. لەو مانگەدا ئەمەریکا ئێرانی تاوانبارکرد بەدابینکردنی موشەک بۆ (حوسیەکان) ی یەمەن و هەڕەشەکردن لە عەرەبستان، وە بۆ ئەو مەبەستە داوایکرد لە نەتەوە یەکگرتوەکان کە پێشێلکردنی یاساکانی ئەنجومەنی ئاسایشی نەتەوە یەکگرتوەکان لەسەر ئێران هەژماربکات. هەروەها ئەمەریکا ئاماژەی بەوەداوە کە ەرنامەی موشەکەکانی ئێران یاساکانی نێودەوڵەتی دەشکێنن چونکە\nدەتوانرێ سەری ناوەکی هەڵبگرن.\nبەپێی ڕاپۆرتەکەی (تەلگراف)، ئێران یەکێکە لەو وڵاتانەی ڕۆژهەڵاتی ناوەڕاست کە گەورەترین بەرنامەی موشەکی هەیە، وە هەندێک لەموشەکە بەتواناکانی دەتوانرێ مەودای گەیشتنە ئیسرائیل ببڕن.\nڕێکەوتنی ئەتۆمی ئێران لەساڵی (٢٠١٥) ەدا جۆرێک لەیەکنزیبونەوەی ئێران و کۆمەڵگای نێودەوڵەتی دروستکردوە، بەتایبەتی ئێران لەگەڵ یەکیەتی ئەوروپادا و، وە بەهۆی ئەو ڕێکەوتنەوە ئێران سزاکانی لەسەر سوککراون و بەشێکیان لادراون. لەماوەی ڕابردوودا ئەمەریکا لەو ڕێکەوتنە خۆی دەرهاویشت و دەیەوێت چیدیکە درێژەی پێنەدات ئەگەر کۆنگرێس پاڵپشتی بکات، وە هەروەها لەسەر بەرنامە موشەکیەکانی ئێران و نمایش و تاقیکردنەوەیان، ئەمەریکا تاک لایەنە سزای خستۆتەسەر ئێران.\nلەئێستادا پێشبینی دەکرێت لەئەوروپاش لەسەر بەرنامە موشەکیەکەی تاران هەماهەنگی ئەمەریکا بکەن بۆ دانانی سزا لەسەر ئێران، وە چاوەڕوان دەکرێ بەپێشڕەویی فەرەنسا ئەو تێڕوانینە دروست ببێت ئەگەر ئێران ئەو بەرنامە موشەکیەی سنوردارنەکات ئەوا سزای نوێی بەسەردا بسەپێنرێ.\nمارکیز چۆن بووە نووسەر؟\nبـڵاوکرانـەوەی (له‌نـجه‌ی یار)ەکەی موزیسیـان زۆزگ قـه‌ره‌داغـی


بۆ کۆچی دووایی کەریم کابان - قەڵەم\nبۆ کۆچی دووایی کەریم کابان\nتاریخ ایجاد در پنج شنبه, 24 دی 1394 23:50\nتەمەنی پر ئەسرینی دوایین هەنگاویشی نا و، مۆمی ژیانی کوژایەوە و کێلێکیش بە قەد باڵای شەم لە ژور سەری نرا. کۆچی کرد و چووە پاڵ وەلی دێوانە و شریتی گۆرانییەکانیشی لەسەر دیوانەکەی وەلی دێوانە لە دوای خۆی جێ هێشت و بوو بە فرمێسکێک و لە چاوی کوردستان نیشت و، هەستی شێعری شاعیرانی بزواند.\nبۆ کۆچی دووایی مامۆستا کەریم کابان\nتەمەنی پر ئەسرینی دوایین هەنگاویشی نا و، مۆمی ژیانی کوژایەوە و کێلێکیش بە قەد باڵای شەم لە ژور سەری نرا. کۆچی کرد و چووە پاڵ وەلی دێوانە و شریتی گۆرانییەکانیشی لەسەر دیوانەکەی وەلی دێوانە لە دوای خۆی جێ هێشت و، بوو بە فرمێسکێک و لە چاوی کوردستان نیشت و هەستی شێعری شاعیرانی بزواند.\nجادەی هونەری چۆڵ کرد و وەک تەمەنی رۆیشت و ئاوڕی نەدایەوە. رۆیشت و پێش رۆیشتنی داوای لێمان کرد کە قەت نەدەین ئازاری گیانی مەست و بێدارانی شەو. ئەو بێدارانەی وا دڵداریان موسیقایە و جێ ژوانیان دەریای دەنگی کەریم کابانە.\nکەریم کابان کۆچی دوایی کرد و دونیای پر لە شەر و ئاژاوە و نامرۆڤایەتی جێ هێشت بۆ خوازیارانی، بەڵام دەنگەکەی وەک قاسپەی کەوی چیاکانی کوردستان هەر دەنگ ئەداتەوە و هەتا هەتایە دۆڵاودۆڵ و هەرداوهەرد بەسەر وڵاتدا دەگەڕێت و لەگەڵ هەر بەیانێکدا بە جادە چۆڵ و سێبەرەکاندا تیدەپەڕێت و لەگەڵ دایسانی هەر شەمێکدا شەمی شەمانی بۆ دەڵێت. تەمەنی درێژی وەک رووبارێک بە ناو دارستانی موسیقا و دەنگدا دەڕوا و هەر بەرهەمێکی دارێکی باڵا بەرزە کە لە سێبەریدا هەموو رۆژێک سەدان کەس دەحەوێنەوە. تەمەن درێژ بوو، بەڵام تامی دەنگی وەها چێژێک دەبەخشێت کە لە لای هۆگرانی وەک وەرزێک هەست دەکرێت. وەرزێکی سەرسەوز و بەهاری کە لە دڵی زستاندا کۆتایی دێت و بەفری کفن جەستەی دادەپۆشێت. هەشتاوهەشت بەهاری بردەسەر و وەک رووبارێک رژایە دەریای زستان و بوو بە کلوە بەفر و گشت وڵاتی داپۆشی، بوو بە ئەستێرەیێک و لە ئاسمانی هونەردا جێگای گرت و چووە خانەی نەمرانی هونەر و موسیقای کوردییەوە.\nوەک هۆگرانی دەنگی کەریم کابان چەپکە گوڵێکی رەنگاڵە ئاراستەی خاکی گۆڕەکەی دەکەین و، خۆمان بە هاوخەمی بنەماڵەکەی و هۆگرانی دەنگی دەزانین و یاد و ناوی بەرز رادەگرین. بە یادی مامۆستای کۆچکردوی خۆشەویستمان گوێ لە گۆرانی تەمەن دەگرین.\n١٥ یانواری ٢٠١٦


راپۆرتی دووهه‌مین رۆژی کۆنگره‌ی ئه‌نتێرناسیۆناڵ سوسیالیست\nزایینی: ٠١-٠٩-٢٠١٢ - هەتاوی: ١٣٩١/٠٦/١١ - ١٧:٥٠ تاران قه‌باره‌ی فۆنت:\nکوردستان میدیا: له دووهه‌مین رۆژی کۆنگره‌ی ئه‌نترناسیۆنال سوسیالیستدا، کۆمیته‌ی کوردیی ئه‌و رێکخراوه‌یه پێکهات.\nبه‌پێی راپۆرتی ماڵپه‌ڕی کوردستان میدیا، دووهه‌مین رۆژی کۆنگره‌ی ئه‌نتێرناسیۆنال سوسیالیست له شاری "که‌یپ تاون" پایته‌ختی کۆماری ئه‌فریقای باشوور، به قسه‌کانی به‌رێز "یاکۆب زوما"، سه‌رکۆماری ئه‌فریقای باشوور ده‌ستی به کاره‌کانی خۆی کرد.\nله هه‌مان رۆژدا ئه‌نجامی هه‌ڵبژاردنی جێگره‌کانی سه‌رۆکی ئه‌م رێکخراوه راگه‌یاندرا.\nبه‌شێکی دیکه‌ی باسه‌کان ته‌رخان کرابوو بۆ باس کردن له‌سه‌ر په‌ره‌پێدانی دێموکراسی له جیهاندا.\nشایه‌نی باسه که کۆنگره له درێژه‌ی کاره‌کانیدا به تێکڕای ده‌نگ بڕیاری سه‌رله‌نوێی دامه‌زراندنی کۆمیته‌ی کوردی ئه‌نتێرناسیۆنال سوسیالیستى دا، که به‌پێی پێشنیار و ته‌وافوقێک له نێوان لایه‌نه کوردییه‌کان هێندرابووه گۆڕێ.\nشاندی به‌شداری حیزبی دێمۆکرات له ٢٣مین کۆنگره‌ی ئه‌نتێرناسیۆنال سوسیالیست له رۆژی دووهه‌می کۆنگره، چاوپێکه‌وتن و دیداریان له‌گه‌ڵ چه‌ندین به‌رپرسی تازه هه‌ڵبژێردراوی ئه‌نتێرناسیۆنال سوسیالیست و سه‌رکردایه‌تی چه‌ند حیزبێکی به‌شدار له کۆنگره ئه‌نجام دا.